
GOD. I. U ZAGREBU, 5. LIPNJA 1923. BROJ 23. 


REČINI 


R EKA ... Rečina 
Struji sa visina, 

Sa naših planina, 

Mutna, živa, jaka 

K6 pest snažna, krepka našijeh gorštaka. 
Napustila goru, 

Hita k sinjem moru. 

Jadran naš je čeka, 

Hrvalište naše. 

Što ga tuđin vijekom nama otimaše ... 

Uviru se žuri. 

Žuri iz daleka, 

Jadran naš je čeka, 

U Jadran se gubi, 

Jer ga silno ljubi 
Naša gorska rijeka. 

Svakog dana 
Do dva grada 
S dviju strana 
Sušak—Rijeka, 

Dva blizanca tako srodna, a tako daleka. 
Jedan tuđa maza, drugi vjeran rodu, 

Motre snažnu vodu, 

Gorštakinju bodru. 

Gdje donosi nove snage Jadranu nam modru. 


Sušak galeb bijeli. 

Plavi krilan smjeli. 

Razumije gorsku pjesmu Rečine nam stare. 
Njega naši bozi žare. 

Njega naši mlazi biju. 

Njega naše misli griju, 

A Rijeka se ne da 
Da se našoj misli preda, 

Gubi svoje dane 

U potrazi Fate varave morgane. 

Zavedena F i u m e, a po majci R i j e k o. 
Pogledaj nam preko. 

Pogledaj nam jaku vodu, što se k moru žuri. 
Brza, hita, juri 
Sa dalekih skala. 

Što je tebi, Rijeko, svoje ime dala ^ 

I osjeti veće: 

U majčinu krilu tvoj je zalog sreće. 

Pa se jednom preni. 

Pravom stazom kreni. 

Svetom vatrom plani. 

Uz nas srcem stani. 

Našom slavom budi 

Tvoj je život samo na rođenoj grudi. . . 

Krv si naše krvi, 

Pa ćeš biti grad naš na Jadranu prvi! 

Rikard Katalinić Jeretov. 


PREOBRAŽENJE 


I MA dana, kad u meni umre, vene, 
krv i tijelo, sve što nije ritam, boja, 
muzika i pjesma. I svaka je moja 
čežnja svjetlija i ljepša. Oborene 

glave hodam ja po parku, kada sjene 
silaze polako vrh zelenih hvoja 
i dok dugo misli roje se bez broja, 
osjećam se tako ko da nema mene. 


ko da samo cvijeće živi sred tišine 
i krijesnice bijele po obzorju jezde, 
ko da samo lebde sumračne daljine 

i zaspale ptice po krošnjam se gnijezde. 
Rasplinjujem tu se. Miruju visine. 

Samo oči gore ko eterne zvijezde. 

Aleksandar Iv. Fannyn. 

NJEZINA TRAGIKA 

Napisao D, MILANOV. 


1 . 

ILA je blijeda. Kao mramorni kip 
stajala je na prvoj stepenici uz 
ogradu. U ruci joj je vrč. Kad sam 
bio nadošao, htjela je u pivnicu, 
vili je žamor. 

— Ti si zakasnio, prekorila me ona, a usnice 
joj jače problijedile. 

Nijemo sam je obavio rukom i privukao je na 
grudi. Ona oživi. . . 

— Imaš goste? reknem joj. 

— Da, opet dođoše, odgovori i zagleda mi se 
u oči, a onda naglo poteče niz stepenice i dočeka 
me dolje. No jedva što joj priđoh, uhvati me za 
ruku i prisili, da potrčim s njom po šljunku.. . 
Onda naglo stane i zagrize okrajak bijele, čipkaste 
pregače. 

Najednom se trgne i pođe. Njezina ruka nađe 
moju i hodajući njihala je našim rukama onako 
kao djeca; dizala ih u zamahu visoko. 

No i to ne potraja dugo. Najedamput skoči, za¬ 
gazi u travu i ubere s lijehe jedan cvijetak . . . 
Poljubi ga, a onda potrči na skaline. Tamo stane 
i zašapće: 

Doći ću . . . čekaj! 

Mjesec proviri između vršaka drveća, a žamor 
se u vili poveća. 

— Ili ćeš i Ti gore? 

— Ne. 

Ona nestane. Zamalo začujem trijesak vrča. 
Okliznuo joj iz ruku i razletio se u komade. Gosti 
istrčaše, a ja se povučem u sjenu. 

❖ 

Danas mi iskrsavaju mnoge slike pred očima. 
Sjećam se našeg prvog susretaja. Ona je tako 
uporno skrivala oči, a snaga života izražavala se 
u svakom njezinom kretu. U onom nemirnom šiljku 
cipelice, kojom je razgrtala zemlju, u onom kopkd- 
nju zemlje suncobranom, svuda sam vidio vrelu 
krv. 

Zibala se s boka na bok; ni čas nije mogla mi¬ 
rovati. A kad je podigla oči, vidio sam u njima 
cijeli svijet. One oči davale su licu izražaj vječi¬ 
toga nepokoja. U skladu s tim izražajem talasale 
se nepravilno i njezine jake grudi. Sve je na njoj 
odavalo pritajeni oganj, od kojega joj izgarale usne. 

Već kod prvoga susretaja držao sam, da sam 
prodro u dubinu njezine djevičanske duše. Da, da¬ 
nas mi se pojavljuju sve one slike, koje mi nju ot¬ 
krivahu. Još mi je uvijek pred očima prizor pod 


vrbom kraj rijeke . . . Sunce ustitralo zrak, mušice 
u pamučnoj krošnji zrele vrbe zuje; a ona na tra¬ 
tini ispružena. Glava joj utonula u travi, a ruku 
daleko bacila od sebe. Zanimljiva rumen oble te 
ruke probijala je prozirnu bjelinu tkanine. 

Najednom se obrne na bok i podlakti se. Pro¬ 
strani tanki haljetak odvoji se od bijelih joj grudi, a 
moje se oči prokradu onamo, gđe se ukazala ona 
nježna, topla crta, od koje se oko zamagljuje. 

— Znaš, što bi sad željela? 

— Ne znam. 

— Željela bih, da je noć u punoj mjesečini, a 
nas dvoje da sjedimo u čamcu. Ja ovako na dnu 
ispružena, a ti kraj mene. Čamac puža po glatkoj 
površini vode, a mi se ne gibljemo; utonjujemo u 
sveopćoj tišini. 

— Zar samo to? 

Bura preleti preko nabujalih joj grudi. Zjenice 
joj sijevnu, a ja joj se nasmiješim. 

Ona naglo skoči i otrči k rijeci. .. 

Kad sam došao k njoj, bučkala je nogama po 
v^odi. 

* 

Sjećam se i druge zgode . . . 

Držimo se za ruke i opet onako odmahujući kao 
djeca i idemo krajem ceste. Ne obaziremo se na 
prolaznike, koji se vraćaju kući iz vinogarada. 
Mjesto ostalo daleko iza nas, a pred nama je, u 
daljini, zavjetna kapelica. Mi hrlimo, a prve sjene 
šuljaju se nevidljivo za nama. 

— Kamo ćemo? 

Ona se osmjehne. 

— Zar Ti nije svejedno, kamo ćemo? Ja ne pi¬ 
tam i ne ću da pitam, kad smo skupa. 

Onda stane i spusti se na rub ceste. 

— Što ćeš? 

— Sjedi, rekne i pokaže mi mjesto kraj sebe. 
Noge je spustila u šamac. 

— Dakle ovamo si me dovela? 

Ona me ušutka cjelovom, a onda položi glavu 
na moja koljena. 

Cjelivao sam joj razgoljeni vrat. A kad sam 
joj podigao glavu, podrhtavale su joj usne. I njih 
htjedoh umiriti, a ona ih je radosno pružala. 

No nijesam ih mogao umiriti. . . 

I ona je kanda osjetila, da je još daleko do umi¬ 
renja. — Pođosmo dalje i domala stigosmo pred 
kapelicu. Mislio sam, da će onamo; no prevarih 
se. Ona skrene u vinograde. 

Pred kolibom bila je tako bujna trava . . . 

— Ovo je moj vinograd, rekne, dovela sam te 
ovamo, moraš okusiti moje grožđe; sjedi ovdje, do¬ 
nijet ću ti... moraš ga kušati. 

— Sam ću ubrati. 

— Ne, iz moje ga ruke moraš primiti, rekne 
i izgubi se u trsju. 

Za čas donese grožđe i davala mi ga bobicu 
po bobicu. 

Sjene su mračile vinograd . . . Ona se stisne 
jače uz mene. Toplina njezina tijela rodi u meni 
raznježenost. Uzeo sam njezinu ruku i stao joj go¬ 
voriti; 

— Sad razumijem tvoje riječi, da ti je svejedno, 
kamo ćemo. Da, imaš pravo ... Za nas nema pro¬ 
stora gdje nam ne bi bilo lijepo, ni vremena, u 
kojem bih manje osjećao za te. 

— Govori, govori, šaputala je blago. Ja sam 
danas tako sretna. 

Ja joj pogladim kosu. Ona mi dohvati ruku, po¬ 
miluje je i uzvije se uz mene poput bršljana. 

Ja joj obaspem poljupcima usta, vrat, ramena, 
s kojih je spuznula tkanina. Nijesino' računali s vre¬ 
menom, i ne opazismo, da se sasma smračilo . . . 

♦ 

Sura je prohujala i nastala je tišina. Grudi joj 
se odmjereno dizahu, a oči su postale velike, 
krotke . . . Bila je mirna i oči zaklopila. Držao 
sam, da će zaspati i umirio sam se. 

Cvrčak iza kolibe oglasi se jedan, dva puta. 
Ona otvori oči, a rukom potraži moju i zašapće 
tiho kao u noć; 

— Kako te ljubim! 

II. 

Prošlo je nekoliko godina od posljednjega našeg 
rastanka. I danas mi je još uvijek u ušima zvuk 
njezinih riječi. Od onog podrhtavanja glasa, od 
onog zajecavanja njezina, mislio sam, da će se u 
njoj nešto otkinuti, pretrči... 

Kad se zanesem mislima u one trenutke, u ko¬ 
jima sam joj bio sve, kad me je grčevito držala, 
kad se bojala, da će joj to njezino sve, ta sreća, 
izmaći, u kojima bi se na život prisegao, da bi se 
prije nebo prolomilo, nego se ona meni iznevje¬ 
rila, onda mi dođe, da se grohotom nasmijem ba- 
jazovskim smijehom. Ta sve je bila laž. I sebe je 
zavarala ... Ili možda nije? 

Moguće da se varam, jer prvo njezino pismo., 
koje sam primio bilo je tek odjek onoga proživlje¬ 
nog na rastanku i jedan odsjek . .. iza rastanka. 

Za mene se u njemu skrivala uzbibana krv nje¬ 
zina, sedefna mekoća kože njene. Iz njega sam 
razabirao, da je grije sunčana zraka, koja iz mo- 
jeg prebivališta k njoj dopire. Ono je bilo zrcalo. 


a u njemu sam vidio njezine poglede, misli, sanje. 
U njega je pretočila sebe i ja sam je imao kraj 
sebe oduhovljenu; čuo sam njezin šapat, a on mi 
dočaravao svijetle časove, koje sam s njom pro¬ 
živio. Oni su još i danas sjajni i svijetli nad jednim 
odsjekom mojega života. Nikakova ih sila ne može 
izbrisati. 


.... Nisam mogla one noći, da Ti reknem što 
sam htjela, glasilo je pismo. Kao u labirintu ukr¬ 
štavale se misli u duš i mojoj i brkale se od na- 
vrelog osjećaja, da ću Te izgubiti. Taj je osjećaj 
nadjačao sve druge i zagospodovao je u meni. I 
pored svih onih rojeva misli, činila mi se duša 
prazna; tek ona jedna poklopila ju je i digla mi se 
pod grlo. Davila sam se ... 

A danas, kad sam se smirila i kad sam iskusila, 
što znači proživljavati dane bez Tebe, pišem Ti i 
nastojim da badem što iskrenija. Ako mi ne pođe 
za rukom što šta objasniti. Ti ćeš zacijelo razumjeti, 
što sam nakanila reći. Ovo Ti napominjem zato, 
jer se bojim, da ne ću moći svoje osjećaje preliti 
u riječi. One su mi nedostatne, tvrde, a ja želim 
tako toplo, meko govoriti. 

One sam noći legla, a sivkasti kolobari lijetali 
su u sobi kao bezbroj pootkidanih krila lepirovih. 
I ništa nijesam mogla misliti. To lijetanje bilo je 
tako moćno, i isisalo je cijeli sadržaj moje duše. 
Sve jasnije razabirah kretanje, komešanje, a od 
te jasnoće popadala me je vrtoglavica. I tako sam 
dočekala sunce. Držala sam, da će se njegovim 
dolaskom rasplinuti onaj roj kolobara, no nije . . . 
Praznina je u meni ostala . . . 

Da i Sunce je bilo preslabo, da mi vrati misao, 
život. 

A da si se Ti vratio? 

0 da. Ti bi jedini bio jači od Sunca! 

Poslije nekoliko dana stali su nestajati kolobari, 
a iz njih se izvijala Tvoja slika. S njom se stali po¬ 
javljivati oni naši zlatni, proživljeni dani. Sjećanje 
to tjeralo mi suze na oči. Da, plakala sam. Je¬ 
dnoga dana nisam od suza ništa mogla raditi. S 
mojim suzama raslo je osvjedočenje, da za me na 
svijetu nema ničesa osim Tebe. Ti si moj svijet. . 
Ja osjećam, da je u Tebi moja sreća. Vrati mi se i 
vrati mi ono prošlo, ono, što si mi davao . . . Vrati 
mi moju sreću! 

Htjela bih još toliko toga pisati, ali ne mogu. 
Glava mi je teška ... ne mogu dalje. Ova grozna 
tišina, koja me okružuje, ubija mi misao, ne nalazim 
odgovora na zadnje pitanje; kako je moglo doći 
do ovog umiranja poslije svega onoga? 

Umiranje! . . , Oh kako je grozno ovo svijesno 
polagano umiranje. Ne mogu dalje ... Odlažem 

pero u nastojanju, da pobijedim smrt. Zatvorit ću 
čvrsto oči i pokušat ću dozvati u svijest opet Tvoj 
lik , Tvoj dragi lik. To će mi biti oružje. Na¬ 
dam se, da će on raspršiti sjene, da će one ustu¬ 
knuti pred njim . . . pred mojim životom. Jer Ti 
si moj život.« 

I još je bilo mnogo svijetlih trenutaka za me 
u tuđini. Svako njezino pismo obnovilo je svu pro¬ 
šlu ljepotu i silnu želju, da se vratim k njoj. Ta 
želja jačala se u meni. I kad je ovladala u tolikoj 
mjeri, da sam se previjao u krevetu u besanici, 
kad sam na javi počeo sanjati, da sam u njezinoj 
blizini, kad su mi njezine oči na svakom koraku 
bile pred očima, postajalo mi je jasno, da moram 
k njoj, i čudio sam se, što to nisam prije spoznao. .. 

Pisma su stizala i dalje, ali sve rjeđe, i napokon 
prestadoše. 

U meni se stala kupiti neka tvrdoća i sapela me 
u klupko. U tom stanju rađale se misli, od kojih 
mi je šumjelo u glavi. . . Bile su tako tvrde, a onda 
se počele javljati i neke trpke, strašljive. Mučila 
me neizvjesnost i izbila svom žestinom tjeskobna 
želja, da saznam istinu. 

I pisao sam joj pismo za pismom, ali odgovora 
nijesam dobivao. 

Stao sam proklinjati sve ono, što me je otrglo 
od onoga, što se u njenoj blizini rađalo. Jest, sad 
sam počeo čeznuti za onim nečim velikim neogra¬ 
ničenim, što je iz nje izbijalo. 

Moram onamo . , . 

III. 

Vratio sam se u zavičaj. Osjetivši, da sam u 
njezinoj blizini, pričinjalo mi se, da kroz prozor 
struji zrak protkan mirisom njezina tijela. Po¬ 
hlepno sam ga usisavao punim grudima. No iza 
svakog udisaja osjetio sam, da mi grud izgara od 
nekog čudnog i neprijatnog osjećaja. I sad, kad 
sam mogao reći: evo, tu sam na cilju svojih želja, 
izvijala se iz toga osjećaja neodređena neka bol. 
Tjeskoba je ovladala cijelim mojim bićem, a ja 
nisam bio svijestan, otkuda to i zašto me grabi. 
Htio sam je otkloniti, ali ona se velikom snagom 
prilijepila uz mene. Okretao sam se u krevetu . . . 

Slavulj se javi. Isprva prekidano, tiho, a poslije 
užurbanije i jače. Pjesma se njegova smiješala s 
mojom boli. Pjesma njegova uzbibana i puna če¬ 
žnje jačala je u meni onu nesvjesnu patnju. U nje¬ 
mu sam slušao odjek onoga u meni sakrivenoga. 
Od časa do časa razabirao sam sve snažniji bolni 
prizvuk njegove pjesme. Činilo mi se, da se moj 
osjećaj slijeva u jedan akord s pjesmom drobnog 
pjevača, a da me prožima nešto tjeskobno boja¬ 


žljivo. U zovu njegova grlašca odražavala se če 
žnja duše moje ... 

Napeto sam osluškivao. Od časa do časa pjesma 
se pojačavala i konačno prešla u neki beznadni i 
očajni krik. 

Porazilo me. 

U dubini duše moje bila je magla, a u njoj neka 
neizrazita misao. Podrhtavao sam od nje, a kad se 
pjesma noćnog pjevača pretvorila u krik očajanja, 
i moja se misao satkala u određeni oblik, koji me 
Je porazio. Možda je već kasno, izvilo se iz one 
maglene misli; a meni da puknu grudi. Obrnuo sam 
se s boka, a onda posjeo u krevetu. Htjedoh oda¬ 
gnati tu nametljivu groznu misao. 

Prekasno je! uporno se nametala ona i dalje. 
Glava mi je gorila, a zrak mi je postao zadušljiv. 

Izađem u noć. 

Već cijeli sat vrludam po okolici. U praskozorje 
stignem k potočiću, mom omiljelom potočiću, gdje 
sam kao dječarac znao probaviti cijele popodneve 
pregrađujući ga muljem i šljunkom. Htio sam da 
mu zaustavim tijek. 

Kako ludo nastojanje! 

I danas on mrmori, a njegov mrmor šaptom mi 
kazuje tako jasno sve ono, što ja nisam do sada 
mogao razabrati. 

U njegovu žuboru očitovao se nesklad ... U ti¬ 
jeku ga priječi ono sitno kamenje, koje lakoćom 
preskakuje . . . Tek gdjegdje ispriječi mu se oveći 
kamen, koga nemoćan zapljuskuje, da se razdvoji, 
i da konačno pojuri niz liticu u dubinu, pjeneći se i 
bučeći ... 

Slika života . . . 

Svaki kamen, koji se ispriječio na putu kristalne 
vode potočića; svaki njegov grgolj . . . mamio je iz 
moje duše ono oštro ćućenje, koje sam osjetio na¬ 
kon onog nesvjesnog; »Možda je prekasno«! 

Dugo sam sjedio na obali potočića, a izražaj nje¬ 
gova protesta zujio mi u ušima. 

Zvijezde su počele blijediti ... a ja sam to do¬ 
vodio u vezu sa mnom . . . Pred očima mi se ma¬ 
glilo ... 

Pa ni dolazak zore nije tu maglu mogao ras¬ 
pršiti - - - 

Naslonim se uz drvo ... a magla se zgušćivala, 
tamnila . . . Krila mi svijetlo svanuća . . . 

Zaspao sam. 

* * * 

Sunce je visoko odskočilo, kad me je trgnuo iz 
sna štropot kola . . . 

Bljesak sunčanoga dana udario mi u oči . . . mo¬ 
rao sam ih na čas zatvoriti. U to kola stanu ... 

— Dragane! začujem iz kola ... 

Pogledam onamo ... 

— Dakle si se vratio? rekne moj najbolji prija¬ 
telj i skoči s kola. Padnemo si u zagrljaj. 

— Bilo bi bolje, da si ostao tamo . . . 

Ja sam ga razumio ... U meni se počelo lediti 
ono malo nade . . . Znao sam, da će mi reći, što će 
razbiti to ludo nadanje — pa ipak sam očekivao 
njegovo objašnjenje . . . 

Glupo ... 

— Nijesam ti htio pisati . . , nastavi prijatelj gla¬ 
som, koji bi me imao što manje pozlijediti . . . Če¬ 
mu da te baš ja ranim? Držao sam, da ćeš i tako 
doznati . - . 

— Što? zapitam ... a u mom glasu je toliko 
toga bilo sažeto . , . 

— Ti dakle ne znaš? . . . 

— Ne, reknem ... a u grlu me stalo sapinjati 
, . . Srce mi je burno kucalo, kao da je htjelo za¬ 
glušiti daljnje njegove riječi, koje će me ubiti. 

— Udala se! , . . 

Zar sam mogao slutiti, da će zvuk tih dviju ri¬ 
ječi obustaviti djelovanje mojega mozga? . . . Zar 
je moguće ikome na svijetu oćutjeti onaj opasan, 
mir, koji me je zaskočio . . . 

To je bio mir luđaka . . . 

* * * 

I kasnije sam se ponio luđački . . . 

Pisao sam joj . , . Kao da je to moglo što kori¬ 
stiti? - - . 

* * * 

Ne znam, je li bilo suvislo sve ono, što sam joj 
u listu rekao . . . 

Sjećam se, kad sam pisao, da mi je vrela krv 
čas udarala u obraze, a odmah zatim, kao da se 
zamrzla u žilama . . . Prekoravao sam je radi onog 
ružnoga, odurnoga, što me je zadesilo; a opet je 
bilo redaka, punih vruće molbe i vapaja za umire¬ 
njem mojim. 

Čini se, da sam miješao tvrde, opore izraze pre- 
koravanja sa mekom i toplom molbom za objašnje¬ 
nje. 

Da, u nastupu srdžbe tražio sam objašnjenje, a 
odmah u slijedećim recima točio sam suze opro¬ 
štaja - . - 

Mora da je to pismo bilo čudno, zbrkano . . . 
pismo neubrojiva čovjeka . . . 

A ona je to zacijelo opazila ... a možda je i uvi¬ 
djela, da me je ostavila pred vratima kao psa ... i 
odgovorila mi je dugim listom. 

* * * 

Ja ne smijem misliti — pisala je — kako je do 
toga došlo, da sam pošla za drugoga . . . 

Htjela sam da ostanem tvoja za uvijek, htjela sam 
da za tebe sačuvam i zadnju kaplju krv . . . Moja 


ljepota imala je biti jedino tvoja . . . Htjela sam 
ostati jedino tebi vjerna do groba ... jer ti si onda 
bio jedini moj ideal . . . 

Ah što rekoh . . . bio si . . . 

A danas? ... 

Ne znam — ponavljam — kako je do onoga do¬ 
šlo ... 

Iz onog tupog stanja duše moje, nakon tvog od¬ 
laska, trgla me je nesretna misao, koju je sam de¬ 
mon usadio u mene. Ta je misao upornom snagom 
izbila, a uobličila se u prijekornom pitanju: »Zašto 
je otišao od mene?« 

Kao da me onaj zloduh podstrekavao, stala sam 
savezno s tim pitanjem nastojati, da točno odgo¬ 
vorim na ono . . . 

Ja pogibam za njim — rađale se misli — oko 
mene se sve ruši, stropoštava, za mene nema svijet¬ 
lih momenata u životu . . . Ostala sam kao u pusti¬ 
nji, a ono svijetlo lijepo . . . moj život, odbjegao je 
od mene ... a sad sam prepuštena pustinjskom 
vjetru, da me šiba, razgoljuje . . . Zar on ne vidi 
moju patnju u ovom novom stanju, u koje me je 
rinuo? Zar nema snage, da me iz pustinje izvede? 

Ovakove i slične misli ganjale se u meni . . . 

Pisala sam, zvala sam te ... a ti se nisi vra¬ 
tio. - . 

Ah da si mogao onda slutiti, da ti je bila duž¬ 
nost vječno podržavati ono svijetlo, onu ljepotu 
prvih proživljavanih trenutaka našega sjedinjenja. 

♦ » ♦ 

Ja možda činim zlo, što ti sve ovo pišem. Ali . .. 
nek mi se oprosti . . . 

Ja vidim, da patiš ... a u toj patnji gledam svoju 
zabludu . . . Zgriješila sam i sebi i Tebi . . . 

Ljubiš me . . . dragi moj, a ta je ljubav patnja .,. 
A čemu da i ja ne kažem ... da iza svega ovoga, 
što se dogodilo, nijesam umirena. 

Možda ne ćeš htjeti shvatiti, da mi i danas na 
duši leži teret, koji je na nju navaljen tvojim odlas¬ 
kom. 

Ovaj ga drugi (vidiš kako govorim o svom mužu) 
nije mogao skinuti. 

Samo je jedan čovjek, koji mi je dao sreću . . . 
i oduzeo je ... a to si Ti . . . I Ti bi je mogao vra¬ 
titi. - . 

Nemoj zlo shvatiti ovo, što sam napisala . . , 
Promijeniti se ništa ne da . . . 

A ja proklinjem uredbu života, kojoj hoću da se 
pokorim . . . Hoću! . . . 

Znam, što bi mi rekao, da smo sami, i što ćeš mi 
možda pismeno htjeti reći ... ali ne pokušavaj 
toga. . . 

Ništa se — ponavljam ti — ne može promijeniti 
. . . jer kad bi se moglo . . . živjela bih u vječnom 
strahu . . . Očekivala bih, da opazim jednoga dana 
u Tvom oku nešto, što bi me ponizilo . . . 

A do toga ipak ne smije doći . . . 

* * * 

Od onoga dana, kako sam primila Tvoj list, ži¬ 
vim čudnim životom . . . 

Muž mi je zabrinut ... i drži, da je posljedica 
stanja, u kojem se nalazim. . . 

U meni se razvija život novog čovjeka . . . 

Ljudi to nazivaju blagoslovljenim stanjem, a 
ženu posvećenim hramom, u kojemu se odigrava 
akt ravnovjesja između života i smrti. 

A ja? . . . zar mogu i ja tako misliti? Ja da sam 
svetište, u kojemu novi zarođeni život pobjeđuje 
smrt? - ' 

Ne ću o tom mozgati . . . Činjenica je, da ću svi¬ 
jetu roditi novog, čovjeka . . . 

Pri tome me šiba jedna misao ... U tom se čo¬ 
vjeku ne će obnoviti Tvoj lik . . . 

U tom leži tragika mojega sadanjeg stanja . . , 

11 se može čudo dogoditi? Čula sam, da žena 
može htijenjem svojim dati djetetu crte, koje želi. 

Ako je to istina . . . tad vjeruj, da ću svoje na¬ 
stojanje utrošiti u to . . . 

Tvoj lik pretočit ću u dijete . . . Ono mora biti 
slično Tebi ... 

I u njemu ljubiti ću Tebe ... 

Da, tako ću obnoviti našu ljubav . . . 

* * * 

Još mi je jedamput pisala. Bilo je pred događa¬ 
jem, koji će je baciti u krevet.. . . .^ 

— Oprosti, što opet mislima dolazim k tebi . . . 

Zar dolazim? . . . Ne, ja sam uvijek s Tobom. 
Ta gdje bi i bilo moje mjesto? . . . Tamo klečim na 
koljenima i molim Te za oproštenje . . . 

I još ga nisam mogla izmoliti . . . jer Ti ne vje¬ 
ruješ mojim riječima . . . guraš me od sebe . . . ma¬ 
lenu, prijezira vrijednu ... A ja se grčim od boli . . . 


Htjela bih Te uvjeriti, al ne ide ... Ja nisam ni¬ 
kada više mogla biti Tvojom onako, kako je bilo 
nekad . . . Nisam mogla da Ti se vratim . . . 

I to me muči . . . No još više od toga muči me 
sumnja, da ne ću moći prenijeti na dijete Tvoj lik. 
Tebe. 

A što da Ti krijem ... Ja ne vjerujem u teoriju 
duhovnoga naslijeđa bez krvne sadržine . . . Ob¬ 
manjivala sam se ... a ta mi je obmana godila . . . 

No danas, kad mi je jasno, da sam se hranila 
lažju . . . izgubio je život za me svaku vrijednost. 

Danas mi prolazi ispred oka sve, što sam poči¬ 
nila . . . Vidim se u danima, kad mi misao nije bila 
sređena — kad nisam znala svrhu života . . . Gle¬ 
dam svoj život u Tvom naručaju, kad sam tu svrhu 
upoznala, a gledam i danas, gdje se pomračio, jer 
sam promašila svrhu . . . 

Još samo da se dokonča i tjelesno umiranje . . . 

No ja osjećam, da će uskoro i do toga doći . . , 
i to Ti objavljujem ... a Ti dođi onda i poljubi onu, 
koja je bila samo Tvoja . . . 

Ja sam se smirila i očekujem svršetak . . . 

Znam, da ćeš mi potpuno oprostiti, jer umirem 
za svoju ljubav . . . 

Ako se i dogodilo ono, šta ja nisam htjela . . , 
držim, da ćeš razumjeti, da nije bila krivnja na 
meni . . . 

To je tragika žene . . . 

Kad bi nebo ulilo ženi spoznaju, što valja da 
učini na zemlji, tad ne bi bilo te tragike . . . 

AH toga ono ne čini . . . prepušta ženi, da to 
sama spozna. 

A to je grozno . . . 

* * * 

Proroštvo se njeno ispunilo. . . 

Podlegla je bolima rađanja . . . Ispunila joj se 
volja. . . 

Kađ sam je ugledao gdje leži upokojena, priči¬ 
nilo mi se, da joj na licu leži izraz, koga sam jedini 
ja mogao razumjeti ... U smrtnim trzajima saču¬ 
vala ga je za mene. 


DOĐI .., 


D ođi tihano, ti’o, 

ko maglice jutarnje sjena. 

Dođi ko zefira majskog dašak. 

Dođi nečujno, ni od kog neviđena, 
ii veselo, toplo, ko jutarnjeg sunca tračak. 


Dođi u prvi suton. 

Kad umire svjetlost dana 
i sjene kad tajne krajinu prekriju cijelu ... 
Dođi kroz sutonsku maglicu bijelu. 


II kasnoj u noći bar u snu mi dođi, 
al dođi.. . 


S. P. Bošković, 

BRAK MALE RA 

ROMAN IZ OBIČNOG ŽIVOTA U VELIKO DOBA 
Napisao: SLAVKO JEŽIĆ 


4 

pjesmama Patila Geraldya »T o i e t 
m o i« pod pazuhom pošao je Cezar na 
šetnju oko Cmroka. Kad se jutros še¬ 
tao s Mirom na Medvešćaku, bila je 
vrlo uzbuđena, iako je nastojala da to pred njim 
sakrije. Baš danas, kad je bilo tako lijepo i sunce 
je tako ugodno grijalo! . . . Medvešćak, to je bila 
njihova najmilija šetnja jutrom. Dosta zraka, dosta 
svijetla, ugodna sjena drveća, šum potoka, što se 
spuštao iz stare Medvenice, današnje Zagrebačke 
gore, koja se ponosito plavila ili sivila u lakoj jutar¬ 
njoj magli visoko pred 'njima ... 

A njih su oboje voljeli svoj Zagreb, njegovu oko¬ 
licu, stari gornji grad i pjesnička starinska imena, 
puna historičkih uspomena: Ribnjak, Potok, Med¬ 
vešćak, Nova Ves, Krvavi most, Dverce, Kamenita 
vrata i toliko drugih! ... Godilo im je promatrati 
niske stare kuće s vrha »Sto* Stubah« ili sa »stare 
promenade«, i iz visokih novih palača modernog 
velikog grada rado su bježali među starinske »bol- 
tane« kuće potleušice Opatovine, gdje je još ži¬ 
vjela stara romantičnost — i kuda je njihova nesa- 
vremena, starinska, romantična ljubav i bolje pri¬ 
stajala . - - 

Kako se sve to polako i neopazice razvijalo!. . . 
Razgovarali su o svagdanjem životu, o književ¬ 
nosti, o kazalištu, o modi, o svijetu, o putovanjima 
... i nikad se nijesu dosta narazgovarali. On ju je 
vidio u duhu, kako tapka po tamnoj grobnici Ro- 
mea i Julije ili se sunča na toploj obali Lida ili luta 
po mokrim ulicama Praga, nahlađuje se i postaje 
opasno bolesnom . . . Ali, hvala bogu, prošlo je . . . 
ona je opet zdrava, vedra i vesela; — eno u na¬ 
slonjaču kraj peći smiješe mu se dobre njene plave 
oči i rukom gladi polako meke njegove kose . . . 

Ili se on sjeća širokih aleja i vijugastih puteljaka 
Pratera, ostriženih stabala Schonbrunna, klisura- 
stih i veličanstvenih obala Konigseea ili palače sa¬ 
nja chiemseeskog romantičara i njegova tragičnog 
svršetka ... I oni vide kraljevskog sanjara, kako 
juri noću na saonama, uz cilik praporaca, obasjan 
sablasnim svijetlom zubalja . . . juri i sanja i trpi 
sluteći, da se nada nj spušta tamno velo duševnoga 
mraka . . . Sobom se spustio sumrak, kroz rešetku 
peći katkad samo zaplamsa crvenkasto svijetlo, 
sva je atmosfera zasićena ugodnom toplinom, oso¬ 
bitim nekim diskretnim i omamljivim mirisom Mi- 
rine kose i dubokom, raskošnom, gotovo razblud¬ 
nom šutnjom . . . A izvana se čuje sitno prebiranje 


praporaca na saonicama, što naglo odmiču ulicom. 
Ulazi Štefica, otvara električno svijetlo i zove 
na kavu. U blagovaonici, miss Jessy viče: sho- 
k i n g ! na maloga Vanju, koji hoće da prstima uz¬ 
me šećer za kavu. Štefica ga tuži, da joj je danas 
isplazio jezik u kuhinji. Vanja dobiva packu po 
ruci, malo se natmuri, ali za čas odlazi u kut i uz 
svečanu gestikulaciju, koja djeluje komično i đra- 
žesno u isti mah, deklamira Zmajeva: »Tri haj¬ 
duka« .. . 

Štefica pruža Miri zamotak, što ga je danas po¬ 
slao knjižar, i ona vadi iz njega novi broj »F e- 
mine«. Gledajući s Mirom toalete sa chantilly- 
skih utrka on se sjeća velikog Condea, prekrasnog 
parka vojvode Henrija d' Aumalea, Theophila i Sil- 
vijine kuće . . . Zašućuje i roni u sjećanje . . . Toč¬ 
no mu oživljuje pred očima maison de Sylvie 
i onaj mali puteljak, koji silazi prema opkopima. 
Kad se jednom time puteljkom spustio, vidio je na 
brežuljku dvije dražesne djevojčice, kako su se la¬ 
godno ispružile na suncu. Jedna je ležala potrbuš¬ 
ke i mahala nožicama po zraku. Na zelenkastoj 
pozadini oštro se ođrazivila raskošna linija oblih, 
nešto prejakih listova. A u lakoj bi se ljetnoj bluzi 
na svaki zamah listova zatalasale u istom taktu 
jedre njezine grudi, što su bile stisnute ispod pod- 
lakćenih ruku. Njemu se činilo, da vidi vrške tih 
grudiju, kako probijaju kroz bluze , . . Ali to mu se 
samo činilo ... 

Kad ga Mira pita, kud se zamislio, i zašto se 
stresao kao da ga je jeza prošla, smiješi se malo 
smeteno, i pripovijeda anegdotu o Theophilu, ko¬ 
mu je neki smutljivac dosađivao tvrdeći, da su svi 
pjesnici glupani, a on mu je odgovorio: 

Qui, je Tavoue avec vous 
que tous les poetes sont fous, 
mais, sachant ce que vousetes, 
tous les fous ne sont pas poetes ... 

I tako prolazi veće, on se oprašta, a Mira ga 
prati do vratiju predsoblja. Tu se još dogovaraju, 
što će sutra raditi, i on joj na rastanku dugo, dugo 
ljubi ruku . . . 

Onda odlazi. Katkada sreće na stubama Vysko- 
čila, a katkada na ulaznim vratima. Kadgod se 
sretnu, uvijek se vrlo uljudno pozdrave. Ali ne raz¬ 
govaraju redovno ništa . . . 

Mira se interesira za svaku sitnicu iz njegova 
života. Znade svu njegovu prošlost, sve njegove 
planove za budućnost, raspored svakoga njegova 
dana. Prati njegov rad i čita iste knjige kao i on. On 

Opet ide na koncerte i u kazalište, kad i ona. A 
onda se o tom razgovaraju, on joj tumači, što njemu 
znači muzika, i ona nalazi u njoj skrivenih ljepota, 
nepoznatih joj dotad. Ili joj razlaže svoje ideje o 
kazalištu, izmjenjuju svoje misli o komadu, o glum- 
cinia, o režiji. A u književnosti se ona ne da: bez 
ikakve kritičarske škole ona svojom tankoćutno¬ 
šću zamjećuje često crte, koje njemu izmiču. Oso¬ 
bito ima fini osjećaj za sve duševne nijanse ... I 
tako im nikad ne usfali tema za razgovor. Na ra¬ 
stanku im se čini, da još nijesu počeli ni govoriti o 
onom, što su htjeli reći. Kod oproštaja na vratima 
predsoblja još im toliko važnih stvari pada na pa¬ 
met, što si moraju saopćiti, da ih kadšto Vyskočil 
zatječe, gdje drže kvaku na vratima i opraštaju 
se - . - 

Vyskočila gotovo nikad nema kod kuće. Cezar 
ne zna, da li mu Mira uriče sastanak u takvo doba, 
kad njega nema, ili je on tako zaposlen. Katkad je 
ipak i on kod kuće. Ali on ih ostavlja same s miss 
Jessy i Vanjom i polazi u svoju biblioteku pa tamo 
jamačno radi . . . 

Jednom su Mira i on — Cezar — gledali zajedno 
neke ilustracije, a njega su draškale njezine kose 
po lice i omamljivao ga njihov osobiti miris. Kad 
već nije mogao dulje izdržati, ustao je, dok je ona 
mirno daljejistala po knjizi, ali ne mogavši se svla¬ 
dati, naslonio se iza nje gledajući u knjigu i gladeći 
joj licem kose. Ona je ostala mirna. Najednom, pri¬ 
tisnu on usta na njezin zatiljak i poljubi je 
naglo. Ona se trgnula, skočila s naslonjača, i od¬ 
lučno zaviknula: »A, tako ne ćemo . . .« Ali kad je 
ugledala njegovo preplašeno i očajno lice, udobro- 
stivila se, pružila mu ruke uz dražesnu gestu glave, 
on ih je prihvatio i privukao ju je k sebi ... To je 
bio prvi njihov, bojažljivi i drhtavi cjelov . . . 

Odonda su se mnogo ljubili, ali sastajali su se 
uvijek i pozdravljali kao najkorektnija salonska 
poznanstva, govorili su si »vi«, i svaki put su iz¬ 
nova prelazili iz granice konvencionalnosti u in¬ 
timnost, i to im je svaki put novih čara donosilo u 
ljubav. Samo je taj prelaz s vremenom sve brže 
dolazio i sve kraći bivao . . . 

Jednog ga dana zapita Mira iznenada; 

— Pišete li još uvijek dnevnik? 

— Pišem . . . 

Časak je šutjela, kao da se s nečim bori. A onda 
reče tiho; 

— Ne pisati više! . . . 

Prestao je . . . 

Jednom je Miri došla u pohode Ksenija. Mira se 
nadala, da će joj Venci, kao obično, praviti tako 
neprijazno lice, da ne će htjeti dugo ostati. Ali, za¬ 
čudo, Venci ju je najljepše primio i ponudio joj, da 


ostane, doklegod bude htjela, kod njih. Ona im je 
mnogo smetala. Ali možda da je otkud dobila kak¬ 
vih informacija, jer je doskora postala vrlo diskret¬ 
nom i micala im se svuda s puta. 

Jednog je dana Venci imao otići u Mirindol. 
Oprostio se s Mirom i Ksenijom i otišao u ured, 
odakle će ravno na imanje. Mira je ujutro rekla 
njemu — Cezaru — neka dođe popodne odmah 
oko dva sata, pa da će na šetnju. Došao je: Upravo 
su se spremali, da izađu, kadno začuše pod prozo¬ 
rom Vyskočilov glas. Mira otvori prozor, a on joj 
dovikne, neka mu nađe revolver. Mira reče Ce¬ 
zaru, neka ode u Vanjinu sobu, a onda potraži re¬ 
volver i pošalje ga dolje po Štefici. Kad ju je Cezar 
opet ugledao, bio je zapanjen, kako je bila blijeda 
i uzbuđena. Nije ništa rekao, i tako su otišli na 
šetnju. 

Pred veče se spustio užasan pljusak. On je po 
običaju bio kod Mire; bila je tamo i Ksenija i svi 
domaći osim Vyskočila. Vanja se užasno bojao 
grmljavine i neprestano ga je molio, neka ne ide 
kući. To je trajalo do kasne večeri. Oluja se done¬ 
kle smirila i svi su se ugodno zabavljali. Odjednom 
se začu ključ u ključanici. Instinktivno pogleda Ce¬ 
zar Miru i vidje, kako je problijedila. Odmah se 
digla i izišla je u predsoblje. Čas se čuo njezin i 
Vyskočilov glas, a onda su zašli u biblioteku. Ceza¬ 
ru je bilo nevoljko pri duši, ali nije htio otići, dok 
ne dođu Mira i Venci. Trajalo je blizu pola sata, 
dok napokon nije došla Mira sama. Ništa nije 
rekla, samo je pošla k prozoru i gledala je napolje. 
Cezar se razgovarao sa Ksenijom, ali je ispod oka 
promatrao Miru. Ona je prišla k stolu i šutjela još 
uvijek. Bila je vrlo blijeda. On je mislio, kako je to 
neuljuđno od Vyskočila, da ima goste, a ne dolazi 
ni da ih pozdravi. Rado bi već bio otišao, ali je htio 
od Mire čuti, što se u biblioteci zbilo. Najednom 
progovori Mira nekim čudnim, gotovo muklim gla¬ 
som: 

— Vrijeme se prilično smirilo . . . 

Vidio je, da danas zbog Ksenije ne će ništa moći 
doznati, pa je smjesta ustao. Oprostio se brzo u 
nadi, da će bar u predsoblju što čuti od Mire. Ali, 
protiv običaja, ona ga je dopratila samo do vratiju 
sobe- 

Kad se sutradan ujutro uzbuđeno popeo uza 
stube do Mirina stana, ona mu je sama otvorila i 
rekla mu, da ga je očekivala, ali neka ne ide u so¬ 
bu, jer je tamo Ksenija. Nije znao, kako da je pita, 
a ona je šutjela. Na koncu započne on: 

— Jučer se nešto zbilo . . . 

Ona je časak šutjela, a onda: 

— Da . . . Rekao mi je: »Tuđi mi ljudi vele, da 
je on uvijek ovdje, kad mene nema doma« . . . 


45o 



God. L 


VIJENAC 


Broj 23. 


I opet zašuti, 

— I to je bilo sve za cijelo pola sata? 

— Jest , , , Ja sam još zapitala: »Tko su ti tuđi 
ljudi«, ali on je šutio , . , I ja sam šutjela i čekala, 
i kad nije više ništa govorio, vratila sam se u sobu. 

Opet šutnja. On je htio još da nešto zapita, ali 
čim je otvorio usta, potekle su mu suze niz obraze. 
Osjećao je, kako se ruši njegovo carstvo sanja, i 
da mu život više ne će biti tako lijep kao dosele. 

Ali Mira ga uhvati objema rukama za glavu, pri¬ 
vuče je k sebi i poljubi ga dugim cjelovom u usta. 

— Hoće mi te oteti . . . Hoće da opet utonem 
u očaj praznine i »njihovog« konvencionalnog ži¬ 
vota . . . Hoće da mi otmu jedinu svijetlu zraku u 
životu . . . sunce moje. . . Ne dam te . . . 

I ljubila ga je po obrazima, po čelu, ljubila mu 
je oči i privijala ga k sebi. A onda ga pusti i reče: 

— Čekaj! 

l ode u sobu . . . 

Za čas se vrati s vrlo velikim i tankim zelenim 
zamotkom, dade mu ga i reče: 

— Pitao si u dnevniku: yes or no? Tu ti je 
odgovori 

Poljubi ga i iščezne iza vratiju- 

Nije se usudio da otvori zamdtak, prije nego 
stigne kući. Gotovo da je trčao gradskim ulicama, 
tako mu‘se žurilo. A kad je napokon prispio u svoj 
stan i otvorio zamotak, našao je unutra jednu sliku 
i jedno pismo. Slika je bila na svili rađena kopija 
one ilustracije »C e n d r i 11 o n«, što mu se jednom 
toliko svidjela u Illustrated London 
N e w s . . . A pismo? . . . Uzbuđeno rastrga lis¬ 
to vni omot i izvadi list. Uspravnim, uskim Mirinim 
pismenima bila Je tamo napisana jedna jedina riječ: 

»Y e s«. 

-Od tog su si dana govorili »ti«. I jer 

mu je kod cjelivanja uvijek govorila: »Yes«, mili 
moj.. . »Yes«, ostalo mu je ime Y e s. 

Sastajali su se kao i prije, ali sad je on već znao, 
da ona bira vrijeme, kad Vyskočila nema u Za¬ 
grebu ili barem kad nije kod kuće. Sad su više iz¬ 
lazili napolje nego prije. I više su ih ljudi viđevali 
zajedno. . . 

Oni toga nijesu primjećivali i bilo im je sasma 
naravno, da su uvijek skupa. On više nije htio da 
dolazi k njojzi gore u stan, ali ona se tome uspro¬ 
tivila tvrdeći, da je stan tako njezin kao i njezina 
muža. I ma da je bilo usred rascvatene proljeti, 
oni bi još uvijek sjedali na staro mjesto svojih sa¬ 
nja, blizu peći, i razgovarali bi, čitali pjesnike i li¬ 
jepa mjesta iz pisaca . . . Ona je voljela Nazora i 
rado je slušala virtuozni njegov Notturno, tužnu 
Pjesmu galijota ili snažnu himnu bogu sunca Ra: 


... Oh, ja ću vječno, vječno živjeti, 
sad kralj, sad rob, sad čovjek vilovan: 
na stablu boga Ra! .. . 

A on ju je šaleći se i od milje nazivao svojim 
bogom Ra, jer ona je njegovo sunce ... Pa kako 
su nju mrzila sva ona imena, kojima su je drugi 
zvali: Mirica ili — još užasnije! — Mirček, ostalo 
joj je neopazice među njima ime Ra, na koje su 
se tako naučili, da su pomalo i zaboravili, da se 
ona kako drukčije zove ... 

Ostala je zauvijek njegova mala Ra!.,. 

I toj je svojoj maloj Ra čitao sve što je lijepa 
našao u pjesnika, sve od Verlainea, Heredije, Pu- 
škina, Rilkea, Heinea, Paseolija i Shelleya, pa na¬ 
trag do Waltera von der Vogelweiđe, Lorenza 
Magnifica ili Ronsarda i Villona. Život im je bio 
pun i ljubav intenzivna, jer su je prekalili na čuv¬ 
stvima svih tih velikih pjesnika, i jer su im svi oni 
bili prijatelji. Činilo im se, da su neizmjerno jaki, 
kad imadu takve saveznike, i s pouzdanjem su 
gledali u budućnost. I on bi katkad, u sumračju, 
potiho govorio: 

Quand vous screz bien vieille, au soir, a la chandellc. 

a ona bi napola zaklopila oči, zabacila glavu na- 
uznak i s uživanjem pustila da je miluje glazba 
nježnih pjesnikovih stihova ... A poluotvorena 
usta očekivala su tople cjelove, u kojima su za- 
mirali svi ti stihovi, i njihov razum i njihovo srce . . . 
Bili su sretni . . . 

Kad su jednom gledali knjige u izlogu knjižare, 
zapitala ga je iznenada: 

— Može li jedan muškarac voljeti ženu dugo 
vremena . . . deset godina . . . dvadeset... ili dva¬ 
deset i pet. ..? 

Katkad ona zbilja postavlja pitanja, koja su bez 
ikakva saveza s razgovorom. Kuda to cilja? Očito 
na njega! 

Odgovorio je, da može, ako se razumiju, ako su 
srodne duše. 

— A ako se cijeli niz godina ne vide? Može li 
muškarac ostati vjeran? 

Zašto ne bi mogao? Ako su srodne duše . . 
I zapita: 

— A žena? 

Šutjela je-— 

Popodne je sreo Lelu i ona mu je pod »obitelj¬ 
sku tajnu« pripovijedala, da se Aurora . . . zaru¬ 
čila s jednim prijateljem iz mladih dana, komu je 
ona — tako pripovijeda Aurora — bila prva ljubav 
i koji je kroz dvadeset i pet godina uzdisao za 
njom .. . Lela doduše znade, da je gospođin Ko- 
vačić, koji je veliki sportsman i ima alire neka¬ 
dašnjeg austrijskog časnika — da je on međutim 
imao i nekoliko metresa, da je mnogo živio (Lelin 

značajni smiješak!), ali sad treba mira i njege... 
pa tako. Glavno, da Aurora uživa, kako je dobila 
— svoju prvu ljubav!... 

O veliki duše Napoleona i Garibaldija! Što Ii 
će vaše sjene imati da pričaju Aurori na prvoj spi¬ 
ritističkoj seansi? Hoće Ii se ipak familija povećati 
za jednoga člana?- 

... Tako SU prolazili dani. Iako je Cezar još 
uvijek dolazio u kuću male Ra, ipak su se, i ne 
primijetivši toga, sve više i više sastajali po ki¬ 
nima ili gdje vani... 

Za prenosa kostiju Zrinskog i Frankopana bili 
su kod male Ra, Cezar, Lela, Aurora i ostala obi¬ 
telj. Vyskočila nije bilo u Zagrebu. Otputovao je 
na nekoliko dana u Višnjevac, a odanle će i dru- 
guda po poslu. Šta njega zanimaju te hrvatske 
parade!... 

Iz Mirina se stana vidio kolodvor i čitava po¬ 
vorka. Bila je to opet jedna od onih sjajnih ma¬ 
nifestacija, kakve znade samo Zagreb, možda je¬ 
dini u Evropi, prirediti. Zastupnici vlasti i vojske, 
nekoliko ministara, generala, savezničkih visokih 
oficira, sve korporacije, sve škole, zastupnici oku¬ 
piranih i po Italiji anektiranih gradova, akademi¬ 
čari, žene i građanstvo ... A što nije stalo u po¬ 
vorku, stajalo je u gustim redovima gledalaca s 
obje strane pločnika. Trebalo je preko dva sata, 
dok je sva povorka prošla. Francuzi su govorili, 
da je tako moralo izgledati u Parizu, kad su po¬ 
nijeli mrtvo tijelo Victora Hugoa ispod Are de 
Triomphea! . . . 

Cezar i mala Ra bili su toga dana presretni. 
Kao da je u toj svečanoj atmosferi i njihova lju¬ 
bav dobila neku uzvišenu, svetačku aureolu! . . . 
Osjećali su je u srcu i u svakom nervu, u sjaju 
svojih očiju, u drhtaju zraka i u odrazu zjenica, 
koje su ih gledale . .. 

Dok su drugi nagnuti kroz prozor gledali po¬ 
vorku, oni bi se nečujno izgubili u koju susjednu 
sobu i grlili se, ljubili, opajali se cjelovima ... I 
kad su drugi već otišli, oni su još dugo ostali za¬ 
jedno, bez riječi .. . samo su im oči govorile, a ruke 
i usne su se tražile ... 

Popodne su opet bili zajedno i čitali: ona Fran- 
ceova »Le Iys rouge« a on Geraldyev »Toi et moi« 

. . . Bilo im je kao da su već svoji i da ih nitko 
više ne će moći rastaviti. U jednoj su ruci imali 
knjigu, a za drugu su se ruku držali i od časa na 
čas bi je stisnuli, pogledavši se zaljubljeno kao 
mladenci i pritisnuvši si svaki čas cjelov na usta. 
Bilo im je kao da plivaju u nekom čudesnom flui¬ 
du, koji ih diže uvis, nosi po opčaranim krajevima 
nepoznate sreće i slasti. .. Ništa izvan njih nije za 
njih opstojalo ... 


Opojnost je potrajala i sutra. Više nisu čitali. 
Samo su se gledali, privijali jedno uz drugo i cjeli¬ 
vali ... A kad ju je popodne jednom privinuo k 
sebi, klonula mu je nauznak preko njegovih ko¬ 
ljena na raskriljene ruke, teško dišući i zaklopivši 
oči. I usne im se ne mogoše rastaviti pola sata — 
bile su kao slijepljene .. . Najednom ona problijedi, 
usne joj se otkapčiše od njegovih ustana, i kao 
mrtva klone mu na ruke. Samo žestoko bibanje 
grudiju i grčeviti trzaji tijela svjedočili su, da je na 
životu ... 

Prestrašio se i premda ga je omaglica hvatala, 
potresao je njezinim tijelom, da je osvijesti... Za 
čas je otvorila oči i nasmiješila se ... Odlanulo mu. 
Ona ispruži klonule ruke, ovije mu ih oko vrata 
i zakrije glavu na njegove grudi. A on zarije glavu 
u njezine kose i omami se njihovim mirisom . .. 

Kad su otukla četiri sata, sjetiše se, da je danas 
j o u r kod Lele. I pođoše . .. Ali da ne upadne 
u oči, kako uvijek zajedno dolaze, od nekog su se 
vremena na po puta rastajali, pa bi svaki sam do¬ 
lazio k Leli. Tako i sada. Cezaru padne na pamet, 
da mora skoknuti na magistrat, gdje se obavlja 
popis vojnih obvezanika, i prijaviti se . . . 

Užasan je bio kontrast između časa najveće 
sreće i osjećaja ledene zbilje, što se krila iza onih 
teških vojnih knjižurina. I Cezar je bio sav sretan, 
kad je opet ugledao svijetlu Lelinu sobu i snatrivo 
Mirino lice kod stola ... 

Na povratku je Lela ispratila Miru do kuće i 
navratila se k njojzi gore, a Cezar se oprostio kod 
vratiju- 

Za danas je ujutro bio urečen sastanak na Med- 
vešćaku. Mira je nešto zakasnila, došla je sva us- 
puhana i zarumenjena i činila se vrlo uzrujana . . . 
Makar kako skrivala pred njime, on je to ipak od¬ 
mah primijetio. Napokon mu je ispričala, kako je 
sinoć došaoVenci, kako ju je u razgovoru pitao, tko 
je sve kod njih bio na Zrinsko-Frankopanski dan, 
pa kad je čuo, da je bio i Cezar, oborio je na nju 
užasnu viku i napravio joj najodvratniju ljubomor¬ 
nu scenu. Ona više nije ništa s njime govorila, a ne 
će ni ubuduće. Već jutros je htio, da joj po običaju 
zaželi dobro jutro, ali ona se pritajila, da spava .. . 

— On je svemu kriv. Ja sam za njega bila isto 
što i skupocjeni nakit za ženu.. . lijepa stvar, 
kojom se ponosiš, da je ti imaš, a drugi nemaju . . . 
Ali duša za njega ne postoji... Čitav život nisam 
s njime toliko razgovarala, koliko s tobom u manje 
od godinu dana. . A sve, što ima, po meni je po¬ 
lučio ... i položaj i imutak . . . sve ... Ništa mi nije 
za uzvrat dao... osim prevarene nade... Ni za šta mu 
nisam obvezana — i on mi je stran čovjek. Trpjela 
sam i mirovala... Ali ako hoće rat, bit će rat- 

Mirio ju je i tješio, što je najbolje znao . ., Bila 
je uspuhana, jer se žurila k Aurori, da joj pomogne 
kod šivanja svadbene haljine. Ispratio ju je, dokle 
je bilo moguće, a onda se rastadoše. Na rastanku 
mu je pružila Geraldyjevu knjigu i rekla; 

— Unutra je jedna ceduljica, što sam je jutros 
nadrljala. Htjela sam ti o tom pisati, ali nisam 
mogla. Sad kad sam ti sve rekla, možeš je i razde- 
rati, ako hoćeš . . . 

Već je Cezar davno prošao oko Cmroka i osta¬ 
vivši iza leđa Jurjevsku ulicu, prelazio je preko 
Kipnog trga, na Vrazovo šetalište, kad je valjda 
dvadeseti puta već otvarao knjigu, vadio iz nje 
Mirinu ceduljicu i čitao; 

»Možda je bolje tako. Zašto, pitaš. Zato da vi¬ 
dim, šta je to sa mnom. Ja ne znam. Sada ćutim 
samo veliku bol.. . Rana! Tvoja je ljubav melem 
na ranu. Ti je nastojiš brižno zaviti. 

Ja ne znam, kakvo će to čuvstvo biti, što će 
se iz toga razviti. Možda je to samo nešto prola¬ 
zno; možda se ja samo podajem i sve je to tek 
odsjev tvoje velike ljubavi. .. Hvala ti na njoj, ona 
je sva moja sreća! 

A možda će doći i »ono« veliko; »Ona nije ništa 
drugo znala ni osjećala, jer Ona je vidjela samo 
Njega« — sjećaš li se? Vidiš, zato je to dobro; i 
nesreća je za nešto dobra. Tko zna, što će se do¬ 
goditi! Nemojmo si ništa obećavati, dok ne znamo, 
što će biti. Ni ti ne znaš, što ćeš osjećati, kad se 
uspneš na vrhunac brijega. Slobodan moraš biti, 
ništa te ne smije vezati — niti riječ — da možeš 
nešta stvoriti... Jedno samo znaj, uradio što bilo 
i kada bilo, ja ću te uvijek shvatiti. 

Kratko je to, što sam htjela reći. . , Još bih . . . 
ali boli, boli! . . . 

Kako sam ja sve to prije drukčije zamišljala! 
Da Će se stvoriti kao neki kompromis. Da će on 
uvidjeti, da ja trebam duševnog saobraćaja. Bila 
bih mu vrlo zahvalna. Držala bih, da me se ipak 
nastoji shvatiti. Pa ja bih se i s time zadovoljila . , . 
Uvijek sam željela, da u mom domu bude zrak 
topao, a ne da uvijek popuhuje sjeverni vjetar . .. 
Nije mi uspjelo .. . Tako sam umorna . .. 

Ali ti nemoj klonuti! Bori se! Svatko nosi svoju 
sreću poput teškog kamena uz brdo — malo tko ga 
do vrha donese. Penji se ustrajno i bori se za svoju 
sreću! 

Moj se kamen kliznuo s ramena i stao se ko¬ 
trljati niz brdo. Gdje će stati? Kada? . . . Tko će 
mi ga pomoći nositi?-« 

Polako smota ceduljicu i turi je opet u knjigu. 
Sumrak se uzeo hvatati. Cezar se zamišljeno za¬ 


gleda u silhuetu katedrale, kojoj su se dva vitka 
tornja vedro uspinjala pod nebesa. 

— A što sada? — uzdahnu Cezar duboko. 

I stane se polako spuštati niza stepenice prema 
Kamenitim vratima. 

5. 

DALEKO SL 

Daleko si. .. 

A srce te moje žeđa, 
duša te moja zove 
i moj te grli san — 

Gdje si, željo moja, 
gdje si, sunce moje — 
kad će da svane dan? 

I ti si sama — 
znam. 

Zato i jesmo svoji, 
što smo obadva sami, 
tako, tako sami.. . 
i što u mraku patnja 
svoje tražimo staze, 
noge nam trnje gaze — 
i mi čekamo sunce, 
teški snivamo san. 

Ali zrake sunčane 
zlate već gorske vrhunce — 
dok svane naše sunce, 
snivajmo san! 

Malo još, malo, 
jedina željo moja, 
i naš će doći dan! 

6 . 

(Iza razgovora s Acom). 

Rekao si, prijatelju; 

Takva je potpuna žena. Treba ljubavi, koje kod 
kuće ne nalazi, treba dušu, koja je razumije — da 
joj život bude potpun. Drugo ona ne će. Boli i 
pregaranja su joj strašni. Zato ona prima, a ne daje. 
Njena je duša velika, ali ne osjeća krivice, što je 
time nanosi. Ona toliko toga treba, da ne može 
ništa pregorjeti. 

Zato će ona mnogo obećavati, ali od riječi ne 
će nikad dalje doći. A riječi nisu dokazi, riječi se 
dadu naučiti iz knjiga. Jedini dokaz su djela. A 
onda, kad dođe do jedinog dokaza, šta ga žena 
može dati za svoju ljubav; da ti bude ženom ili Iju- 
bovcom, onda će uzmaknuti. Da ti bude Ijubovcom, 
ne bi htjela, jer ne voli tebe, nego sebe; a da ti 
bude ženom, trebala bi suviše pregarati. Zato će 
ona uzmaknuti i ne će mariti za tvoje boli. Jer 
žena ljubi ipak sebe više svega . . . 

. . . Prijatelju, prijatelju, zašto si to rekao?- 

USPOMENA NA DRAGUTINA LERMANA 

ČLANA STANLEYEVE KONGO-EKSPEDICIJE. 


Napisao JULIJE KEMPF. 



IORED mnogih zaslužnih Hrvata, koji 
su sebi osvjetlali lice bilo sabljom, 
bilo perom u ruci, ima ih lijep broj, 

_ 1-oji se proslaviše svojim značajem i 

na drugim poljima nesebičnoga i požrtvovnoga so- 
cijalno-kulturnog rada< Među takove muževe pri¬ 
pada i pokojni afrički putnik (1.882,-1,896.) Dra¬ 


gutin Lerman, generalni povjerenik (Commissaire 
general) Kongo-države, 

Dragutin Lerman rodio se u Požegi dne 24. ko¬ 
lovoza 1.863. Izučivši kao naučnik trgovinu živio 
je u Budim-Pešti, Brodu, Požegi i Karlovcu, gdje 
je došao do knjiga o putovanjima i istraživanjima 
velikih svjetskih putnika po dalekim dijelovima 



DRAGUTIN LERMAN 


svijeta. Takova lektira pa i poznanstvo s nekim 
ljudima (dopisnik engleskoga lista »Standarda« W. 
Cooper 1.879. u Brodu) djelovalo je na Lermanovu 
već od prirode živahnu maštu i on se stade baviti 
mislima, kako da krene u daleki svijet. 

Kao sasvim mlad trgovački pomoćnik otisne se 
iz Zagreba pješice u zapadne evropske kulturne 
zemlje sve do Hamburga i Bremena, otkuda se 
dokopa i zaonda najvećega svjetskoga grada Lon¬ 
dona. Lerman je naime mislio, da će se odonud 


moći s kakovim trgovačkim poslom otputiti u 
Ameriku, no ta mu se želja nije ostvarila. Vra¬ 
tivši se u Karlovac, stade kao trgovački pomoćnik 
još marnije čitati knjige i učiti svjetske jezike en¬ 
gleski i francuski, dok je pored hrvatskoga jezika 
dobro umio i njemački, 

Družeći se Lerman u Karlovcu s mladim prija¬ 
teljem Napoleonom Lukšićem saznadu oba ta 
mlada Hrvata, da u Bruxellesu opstoji pod pokro¬ 
viteljstvom belgijskoga kralja Leopolda IL zbor 

odlučnih ljudi za istraživanje gornjega Konga u 
Africi (Comite d' etudes du Haut-Congo). U službi 
le družbe bio je već tada glasoviti i iskusni afrički 
putnik Henry Morton Stanley, koji je baš godine 
1.882. spremao novu svoju ekspediciju na Kongo. 
Stanley je naime bio glavni vođ ekspedicije, koja 
je imala zadaću, da u centralnoj Africi, koju je 
već prije proputovao, ispituje oko goleme rijeke 
Konga cijelo prostrano područje centralne rijeke 
i njezinih nebrojenih pritoka. To je bio prostor ne¬ 
kadašnje velike i moćne crnačke države, a po¬ 
slije su njome upravljali mnogi crnački urođenički 
poglavice. S njima je valjalo voditi pregovore i 
sklapati ugovore, da se mogu sigurnije probijati 
kulturni putovi od ušća rijeke Konga u unutraš¬ 
njost zemlje osnivanjem stalnih stanica. Glavna je 
svrha tih stanica bila, da se uzduž Konga osigu¬ 
raju prometne i trgovačke prilike, pa da se mogu 
izmjenjivati bogate prirodnine i surovine tamoš¬ 
njih tropskih krajeva (palmovo ulje, kaučuk, kava, 
riža, orasi, krzno, slonova kost itd.) s evropskim 
rukotvorinama. 

Za takove kulturne ciljeve trebao je Stanley 
mnogo odabranih i odlučnih ljudi, pa i čitave čete 
nosilaca i naoružanih boraca. Prvi su odabirani u 
Evropi, dok su ovi potonji bili najmljeni bilo među 
samim urođenicima, bilo među plemenima susje¬ 
dnih crnačkih pokrajina. 

Posredovanjem austrijskoga majora Dragutina 
Dobnera od Dettendorfa bili su i Lukšić i Lerman 
primljeni u Stanleyjevu ekspediciju. Obojica su s 
drugim primljenim članovima ekspedicije već 8. 
studenoga 1.882. otputovali parobrodom »Hark a 
Way« iz Antverpena preko Vlissingena, Falmo- 
utha, i Kadixa u Antlantik. S njima je putovao i 
treći Hrvat, član ekspedicije August Sehauman, 
s kojim su se upoznali u Bruxellesu. Dne 17. pro¬ 
sinca bili su naši putnici zajedno s njihovim vo¬ 
đom Stanleyjem u Borni na ušću Konga. 

Tužna sudbina rastavila je već za nekoliko ne¬ 
djelja Lermana od njegovih prijatelja i sunarod¬ 
njaka. Lukšić pogibe u Munjangi naprasnom smr¬ 
ću, a Sehauman se morade zbog teške bolesti vra¬ 
titi u Evropu. Između Sierra Leone i Kanarinskih 
otoka snađe ga smrt na parobrodu, a grob nađe 
u valovima Atlantskoga oceana. Jedinomu Ler- 
manu dosudi kob, da je, iako shrvan bolešću od 
afričke groznice u Isanghili, mogao krepkošću svo¬ 
ga tjelesnoga sustava prebroditi sve zapreke. 

Naš je Lerman uspješno ustrajao u Stanleyjevoj 
ekspediciji nesamo prve tri godine na Kongu, nego 
je, uživajući kratke dopuste za odmor, probavio 
u Africi više godina. 


Prvi boravak Lermanov na Kongu trajao je od 
god. 1.882. do 1.885. Lerman je odmah kao i Kar- 
lovčanin Lukšić bio pridijeljen ekspediciji kape¬ 
tana J. G. Elliota, koja je prodirala do ušća rijeke 
Knila, gdje je osnovana stanica Rudolfstadt. Kako 
je Lerman prije ove ekspedicije obolio, posla ga 
Stanley na oporavak u staru stanicu Vivi, našto 
je zakratko već mogao da sudjeluje na istraživanju 
rijeke Knila sve do Rudolfstadta. U toj novoj sta¬ 
nici ostao je Lerman sve do 19. siječnja 1.884. vr¬ 
šeći marno i odano povjerene mu dužnosti. Istoga 
dana imenovaše ga drugim zapovjednikom ekspe¬ 
dicije u Manjangu, kamo je nakon mnogo nepri¬ 
lika s urođenicima prispio dne 30. ožujka iste 
godine. 

Ovdje zateče Lermana Stanley pa ga — kako 
je već navikao govoriti jezikom urođenika — po¬ 
zove, da sudjeluje kod pregovora s crnačkim po¬ 
glavicama Tonkijem i Mampujom iz Ngombe i Ma- 
fele. Spisi toga poslovanja sa Stanleyjevim, Burn- 
sovim i Lermanovim potpisima upotrebljeni su na 
Kongo-kongresu od 15. studenoga 1.884. do 26. ve¬ 
ljače 1885. u Berlinu. 

Dne 12. travnja 1884. povjeri Stanley Lermanu 
zapovjedništvo stanice u Philippevillu na rijeci 
Knilu. To je bila vrlo opasna stanica tako, da su 
se svi nećkali onamo poći. Mladi se Lerman bez 
oklijevanja odazove i izvrši časno svoju zadaću. 
Stanley namjenjuje u povodu toga Lermanu ove 
riječi: »Drugi opet gospođin, imenom Lerman, 
Hrvat je. Kako se isti razvio, većma me je izne¬ 
nadio, negoli svi ostali. Ujedno me je poučio, kako 
ne valja čovjeka prenaglo suditi po prvim dojmo¬ 
vima. Nijesam se ni od jednoga tako malo nadao, 
niti mi se koji tako neiskusnim pričinio, kao go¬ 
spodin Lerman. Ipak ga sada visoko cijenim kao 
izvrsna činovnika. Energičan, oprezan, bodra du¬ 
ha, nadzirući osobito vrsno svoje ljude, a uza to 
najpovoljnijega zdravlja, nije po mom mnijenju bilo 
vrsnijega čovjeka, koji bi mogao preuzeti zapo¬ 
vjedništvo u Philipevillu na Knilu — Niadi. To je 
bila tako zabitna stanica, da se nije nikomu — 
kako mi se činilo — htjelo onamo. No gospođin 
Lerman, koji je prije bio previše skroman, a da 
svrati na sebe moju pozornost, sada se dobro¬ 
voljno ponudio za ono zabitno mjesto vidjevši, 
kako se oni drugi premišljavaju. Sad se više ni¬ 
jesam bojao ni za njega, ni za njegove ljude, ni 
za urođenike«. I prije toga ističe Stanley »hra¬ 
broga Hrvata gospodina Lermana« kako ga je za¬ 
tekao u Manjangi, gdje se je baš vratio s ušća ri¬ 
jeke Knila. (Isporedi: H. M. Stanley: »Der Kongo 
und die Griindung des Kongostaates« Aus dem En- 

glichen von H. v, Wobeser. Leipzig 1.885. II, str 
216, i 285.). 

Ove nam pohvalne riječi velikoga svjetskoga 
putnika i istraživača Afrike najbolje otkrivaju vri¬ 
jednost i značaj njegova pomoćnika Dragutina Ler- 
mana. 

U Philippevillu ostao je Lerman dva mjeseca, 
dok ga nije zatekla nova zapovijed, da ima s po¬ 
ručnikom i starijim drugom Jankom Mikićem (Hr¬ 
vatom iz Karlovca) poći na istraživanje rijeke 
Djone (Djue), što utječe ispod Leopoldvilla u Kon¬ 
go, Ta je ekspedicija također srećno izvršena od 
početka lipnja do svršetka studenoga 1.884. Put¬ 
nici se vratiše živi i zdravi na svoje odredište. 

Odmah nakon toga postade Lerman zapovjed¬ 
nikom stanice u Rudolfstadtu, gdje je vršio službu 
sve do 6. kolovoza i;885. 

Iste jeseni vratio se naš odvažni zemljak u Po¬ 
žegu na dopust i oporavak. 

Upravo kad se početkom 1.886, pripravljao no¬ 
vim osnovama da nastavi svoje djelovanje na Kon¬ 
gu, uzeše ga kod kuće u vojsku, makar da se iska¬ 
zao, da je belgijski državljanin. Tako morade na 
svoju žalost odslužiti pune dvije godine kao voj¬ 
nički obvezanik 78. pukovnije u Osijeku. Jedva je 
mogao godine 1,888. polučiti žuđeni otpust iz au- 
stro-ugarske vojske, da pođe u ljetu i, g, ponovo 
na Kongo, 

II. 

Drugi Lermanov boravak u Africi trajao je od 
god, 1888. do 1.891. Dne 25, srpnja 1.888, zaplovi 
ušćem Selde iz Antverpena po drugi puta u vode 
Oceana parobrodom »Afrika« s nalogom od vlade 
u Bruxellesu, da se zadrži usput u Monroviji, glav¬ 
nom gradu crnačke republike Liberije. Tu je imao 
Lerman da unovači oko 200 urođenika za vojničke 
svrhe Kongo-države. 

Tek što je zadovoljio naloge i stigao svršetkom 
studenoga u Bornu, morade po nalogu guvernera 
Kongo-države u Borni ponovo u Liberiju, da uno¬ 
vači još 400 novih vojnika. Za par dana bio je Ler¬ 
man ponovo u Monroviji i Freetownu (Sierra Le- 
po dalekim okolnim selima tamošnjih 
urođenika unovačivao ljude za vojničku i nosi- 
lačku službu na Kongu, Pored drugih neprilika s 
crnačkim poglavicama i tegotnim putovanjima po 
močvarnim krajevima mnogo je trpio od afričke 
groznice (malarije), no ipak je svoju dužnost izvr¬ 
šio s najboljim uspjehom. 

Svršetkom ožujka 1.889, vrati se Lerman s no¬ 
vacima parobrodom »Kinsembo« iz Liberije na 
Kongo, popostavši u Aid Calabaru i Kamerunu, 
Još u St, Thomu zatekao je pođguvernera Kongo- 


države Ledegancka, kojega je zadovoljio uspjeh 
Lermanova rada u Liberiji. Dne 2. svibnja bio je 
Lerman u Borni, gdje se dva mjeseca oporavljao 
od groznica i upale zglobova. 

Nova zadaća zapade doskora našega putnika, 
jer mu se ispunila želja, da pođe s ekspedicijom 
kapetana Van de Velda i poručnika Lienarta na 
ispitivanje južnih krajeva Kongo-države uzduž ri¬ 
jeke Kwanga sve do granica portugalske pokra¬ 
jine Angole, Ova veoma zanimljiva i tegotna eks¬ 
pedicija s 200 vojnika, nosilaca i poslužnika u ne¬ 
poznate krajeve trajala je od svršetka mjeseca lip¬ 
nja pa do polovice listopada 1.889, Za Lermana je 
ona imala svoje značenje i u tom, što se od sta¬ 
nice Popocabake na Kwangu sam sa svojom prat¬ 
njom otputio nepoznatim krajevima prema Leo- 
poldvjllu, dok* su njegovi drugovi Van đe Velđe i 
Lienart napredovali prema osnovi u područje ri¬ 
jeke Kassaja, 0 mnogim doživljajima i borbama s 
urođeničkim poglavicama na tom putu, pa susre- 
tajima sa slonovima, potočnim konjima, bivolima 
i krokodilima kod prijelaza mnogih manjih i većih 
rijeka ostavio nam je Lerman dragocjenih zapisa 
u svom dnevniku. 

Uspjeh te ekspedicije poskorio je Lermanovo 
unapređenje. Zakratko mu je naime bilo povjereno 
važno mjesto upravitelja najodaljenijega okružja i 
stanice na gornjem Kongu u Stanley-Fallsu (Resi- 
dent du Stanley-Falls), 

Dne 29, prosinca 1889, otplovi Lerman parobro¬ 
dom »Le Stanley« uz rijeku Kongo iz Leopoldvilla 
nepoznatim krajevima na svoje novo odredište. 
Stanica Stanley Fals leži nad polutnikom (0,32 
sjev, šir, i 25® 42’ istoč. duž.) uz rijeku Kongo, a 
svoje ime nosi od nedalekih Stanleyjevih slapova 
na rijeci. Od Leopoldvilla do Stanley-Fallsa ima 
1,718 km. puta, što ga je Lerman sa svojom prat¬ 
njom prevalio parobrodom za dobar mjesec dana, 
prispjevši tek 2, veljače 1.890 pred stanicu. 

I ovom je stanicom bilo vrlo teško upravljati, 
budući da je bila nadomak oblasti crnačkoga po¬ 
glavice gordoga Tippu Tippa, kojega je Stanley 
upokorio tako, da ga je postavio za guvernera 
gornjega Konga, 

Gotovo cijelu godinu 1,890, ostao je Lerman za¬ 
povjednikom u Stanley Fallsu podigavši za to vri¬ 
jeme ovu zapuštenu i opustošenu stanicu i u eko¬ 
nomskom i u diplomatskom (odnosi s urođeničkim 
poglavicama) pogledu do zamjerne visine. 

Zdravstvene su prilike Lermanove međutim za¬ 
htijevale, da se dade po drugiput na put oporav- 
Ijanja u Evropu, pa je izbilja u rano proljeće 1.891, 
bio već u Požegi, 

(Svršit će se.) 






PLAVI GRAD. 

Plavim gradom u sutonu umorna stabla putuju. — 
Povorke duge i crne prolaze kraj nas s pozdravom 
I odlaze cestama, što šume 
Ko tihe, srebrene rijeke 
I teku ... 

I nestaju tako 
U sutonu plavoga grada ... 

Bedro je troje u groznici. Prsti mi na njemu gore, 

Ko buket crvenih koralja 
Ognjenih katmera, 

Krvavih ruža ... 

Penju se tijelom — ko gmizavci 
I piju grudi — ko sisavci 
Rumene im jagode diraju 
I sviraju, 

Ko tipke, ko crveni piskovi 
Ko gudala 
I ko terzijani... 

Negdje kasa kroz aleje 
Zadocnjela mjesečina 
I posrče na krošnjama 
Zaduvanih kestenova. — — 

Zapailiite lampijone u krošnjama! — — — 

(Lampijon je noćno sunce 
U plavome gradu: 

Oni gore po granama 
Ko mjeseci 
I ko zvijezde)... 

Nek svijetlo potopi modro 
Tekućinom nebeske boje 
Ulice, kuče 
I život! I... 

Moji prsti! 

Moji prsti gore 
I kl;juju jagode na dojkama, 

Ko kljunovi uzbuđenih ptica, 

Ko kljunovi malih kolibrića, 

Koji vole, 

Koji jako vole ... ! Ahmed Muradbegović. 

VLADIMIR KIRIN. 

0 umjetničkim kvalitetama Vladimira Kirina, koji spada 
u mlađu našu generaciju, malo se u hrvatskoj javnosti znade, 
Tek u užem krugu hrvatskih intelektualaca, koji prate 
razvoj umjetnosti ne samo naše nego i svjetske, znade se, da 
Kirin, kakogod je još mlad, uživa u velikome svijetu — spe¬ 
cijalno među engleskim grafičarima i ilustratorima — ime 
potpunog umjetnika. 


Put, kojim je on do toga priznanja došao, nije bio gladak, 
već vrlo težak i pun zaprijeka. Samo svojom stručnom 
spremom, umjetničkim raspoloženjem, neumornom marlji- 
vošću i žilavom usstrajnošću, mogao je Kirin u borbi, koju 
je vodio u tuđini za svoj umjetnički prestiž, izaći kao po¬ 
bjednik! 

Temelji naime, na kojima je bila izgrađena njegova 
stručna sprema, služili su mu kao — stepenice, po kojima 
se uspinjao cilju. Već kao učenik zagrebačke srednje teh¬ 
ničke škole stekao je u njoj — osobito po svojem profesoru 
Schonu — stručnu spremu, koja mu je bila dostatna ne samo 
za izrađivanfe građevnih osnova, nego također i za proma¬ 
tranje i shvatanje arhitektonskih oblika i ljepota. 

Umjetničko naprotiv raspoloženje, koje je u njemu ti¬ 
njalo, imao je Kirin po svome ocu, koji je aktivni član hr¬ 
vatskoga kazališta, U zagrebačkome kazalištu, u koje mu 
je preko oca bio pristup dozvoljen u svako doba, primala je 
mladenačka duša njegova obilno pobude za sanjarenje; u 
tome milieu-u stvarali su se u nutrinji njegovoj preduvjeti 
za umjetničko raspoloženje. 

Došavši napokon — pri nastupu velikog svjetskog rata — 
iz školske klupe direktno u topničke opkope, naučio je 
Kirin boreći se na svim mogućim frontama biti ustrajan i ne¬ 
popustljiv do zadnjih trzaja fizičkog naprezanja; ovo životno 
iskustvo stečeno vlastitom krvlju na bojnim poljanama pa 
njegova prirođena marljivost jesu onaj osnovni kapital, s ko¬ 
jim se Kirin zaputio u veliki svijet, za kojim ga je vukla 
neodoljiva želja. 

Već svojim skicama i crtežima, što ih je Kirin s ruske 
fronte donio, dao je naslućivati, u kome će se smjeru on, kao 
apsolvenat srednje tehničke škole dalfe razvijati. Vrativši se 
poslije prevrata kući, gdje je kratko vrijeme proboravio, 
zaputi se — gonjen neodoljivim nutarnjim nagonom za dalj¬ 
njim svojim nnapretkom — u Njemačku, Holandiju i London, 
Prvi njegov nastup na tlo englesko otkrio mu svu strahotu 
borbe, u koju se spremao zaći, da u njoj pobijedi ili padne; 
izlazeći naime iz glavnog londonskog kolodvora sa par fo¬ 
rinti u džepu, susreo je cijlele vojske nezaposlenih radnika, 
koji su pod barjacima uz protestne poklike tražili zarade. 
Taj prvi neugodni susretaj, ipri kome je mogao naslućivati, 
što i njega čeka u ovome velikome građu — nije ga ipak 
odvratio od njegova cilja niti mu je slomio njegove volje 
za borbu. Prvo vrijeme, dok mu je novca za svagdanje živ¬ 
ljenje dotjecalo, neumorno je crtao nastojeći da što više 
crteža načini, — pomoću kojih će zatražiti namještenje. Sa 
svojim skicama i studijama zaputi se u »The Medici So- 
ciety«, odavle ga poslaše u uredništvo velikog umjetničkog 
lista »The Studio«, koje ga na temelju njegovih predloženih 
slika namjesti u »Langham Studio« u svojstvu ilustratora 
arhitektonskih — zgrada i kao ilustratora priča. Ovim namje- 
štenjem osigurana mu je bila njegova egzistencija a u isto 
vrijleme i proširena njegova djelatnost na razna polja umjet¬ 
nosti. Dobivši nalog da u crtežima i studijama prikaže tvo¬ 
revine znamenitog engleskog arhitekta A, Wreena (sagradio 

crkvu sv. Trojstva, proširio je Kirin pri tome radu svoje 
dojakošnje poznavanje arhitektonskih oblika a u isto vrijeme 
i istančao u detalje svoj ukus, stekavši ujedno veliku routinu 
u traženju i nalaženju arhitektonskih ljepota. Svoje slobodno 
vrijeme izvan redakcije upotrebljavao je, crtajtići neumorno 
prizore iz svagdanjeg života po ulicama, na obalama i rad¬ 
ničkim predgrađima velikog Londona ili opet praveći arheo¬ 
loške, kostimne i umjetno-obrtne studije u »Britisch Mu- 
zeum-u«. Njegovo oživljavanje arhitektonskih studija sa fi- 
guralnim umecima, pribavilo mu je jednu novu narudžbu; 
dobio je naime zadaću od svoje redakcije, da ilustrira priče 
Oskara Wilde-a, Publikacijama njegovih radova u umjetni¬ 
čkoj reviji »The Studio« bio je Kirinu otvoren put za daljnji 
njegov umjetnički razvoj. Pogotovo kad je najveća revija 
engleska za arhitekturu i grafičku umjetnost »The Archi- 
tectural Review« donijela uz popratni tekst njegove crteže, 
porasao je silno njegov ugled kao umjetnika no on j,e bio 
najmlađi među saradnicima ovog uglednog lista. Sad done- 
soše njegove radove i najmoderniji grafički list »Tre Applle« 
i umjetnička revija »Colour«, a dnevnici londonski Times i 
Daily Maill objaviše članke o umjetniku Vladimiru Kirinu 
prigodom publikacija njegovih radova u engleskim časopi¬ 
sima. Američki Hrvati ponosni, što se umjetnički rad 
mladog njihovog zemljaka toliko cijeni u Engleskoj, prika- 
zaše ga po izvacima iz engleskih listova u na^lstarijem hr¬ 
vatskome američkome listu »Novom Listu«, koji izlazi u 
Newyorku. I tako si Kirin po svojim doista vanrednim 
umjetničkim sposobnostima u najteže poratno vrijeme, kad 
su se mnogi londonski arhitekti morali baviti crtanjem pla¬ 
kata, prerisavanjem raznih modela za pokućstvo i drugim 
sličnim radovima — stekao u Londonu umjetničko ime i 
poziciju. Kad su u povodu prenapornog rada — radio je po 
danu za redakcija a po noći za sebe — njegove oči silno 
oslabile, odluči se da, i ako teška srca, napusti London. 
Držeći se one D’ Annunzijeve: »Svaki umjetnik ima dva 
rodna grada — svoj rodni i Pariš« — pođe iz Londona u 
Pariš, gdje se odmarao crtajući samo za sebe u Louvru, pa 
studirajući francusku gotiku, kolja ga je svojom bujnošću 
zanosila više od hladne engleske gotike. Nakon odmora od 
nekoliko mjeseci u Parizu, zaputi se u Italiju —i to Firenzu, 
Veneciju, Pišu i Genovu, gdje je neprekidno crtao. Rezultat 
njegova boravka u francuskim i talijanskim gradovima, jest 
njegova prva litografska mapa, koju je izdao g. 1921. u Za¬ 
grebu pod naslovom »Litografije«. —Tu su publikovani crteži 
iz Pariza, Londona, Amsterdama, Firence i Venecije. Pored 
ove mape publicirao je Kirin i svoje crteže »Iz staroga Za¬ 
greba«, pa one iz Češke pod naslovom »Iz češkoga baroka«. 
Njegove grafičke publikacije u tuđini svratiše pozornost jav¬ 
nosti na Kirina i kođ kuće, pa je on vrativši se kući nakon 
kratkog vremena pozvan od općinskih uprava grada Splita, 
Trogira i zadruge u Šibeniku, da za njihove gradove izradi 
litografske mape njihovih historijskih i umjetničkih arhitek¬ 
tonskih spomenika. Studiranjem tih spomenika bio je Kirin 
zaokupljen cijele prošle godine, a sada izrađuje po tim ski¬ 
cama litografije, iz kojih će se načiniti litografska mapa. 
Dosad je izdana mapa grada Splita a sad se dovršuje i ona 
grada Šibenika. U novije doba ilustrovao je Kirin Brlić-Ma- 
žuranićkine Priče, koje će još ove godine izdati poznata en¬ 
gleska edicijona firma Will. Heinemann. Uz ovaj glavni gra¬ 
fički rad, načinio je Kirin svu silu raznih nacrta i prospekta 
za naslove naših knjiga i opremu njihovu. Kirin je — premd? 
još mlad — već do danas toliko toga kao umjetnik specijalnu 
grafičar stvorio, da upravo zadivljuje ne samo svojom sa¬ 
vršenom crtačkom tehnikom već i svojom vanrednom mar- 
Ijivošću. U svoji'm nekim crtežima stao je otkrivati Kirin i 


kompozicijonu —'Snagu svoju, koja dolazi u nekim nje¬ 
govim slobodnim kompozicijama na platnu do izražaja, a 
koje kompozicije kani Kiriiin u Jednoj kolekciji izložiti. 

Donoseći tvorevine njegove u reprodukciji, uzesmo one 
prve, s kojima je on sebi u tuđini pribavio ime gotovog 
umjetnika a to su: Pogled na crkvu sv. Pavla u Londonu 
sa Stranda, zatim Prvi snijeg na Temzi i Štrajk rudara. ^ 

A. Jiroušek. 

MARTIN KOLUNIć, 

hrvatski grafičar iz 16. vijeka. 

Među narode, koji su već u davnini gajili grafičku umjet¬ 
nost, idu i Hrvati, kolji su većim dijelom studirali po 
Italiji, naročito slikarstvo. Čim je štamparstvo u 15. vijeku 
omogućilo umnožavanje ilustracija, nastoje umjetnici da što 
savršenije izvode klišeje i što savjesnije obrade crtež. Tako 
se pomalo došlo do »visoke grafike«, koja u tom vijeku ima 
svoje osobite predstavnike u Njemačkoj, kao A. Durera, H. 
Holbeina i L. Cranacha (rođ. Cronach), koji stvaraju »zlatno 
doba drvoreza«. 

Bakropis i drvorez u Italiji gaje znameniti slikari i gra¬ 
veru Naročitu pažnju treba svratiti bakropisu, koji uvađa Fr. 
Mazuoli Parmigianino, u čijem krugu uči tehniku bakropi- 
sanja i naš slavni slikar Andrija Medulić (Schiavone). 

Na veliku tehničku visinu doveo je bakropis u Italiji 
Marc-Anton Raimondi (16. vijek), stvorivši čitavu školu, koja 
je imala i svoje vjerne sljedbenike. Produkcija je te grafike 
upravo ogromna, te su pojedine tiskare za bakropis tiskale 
i trgovale djelima te škole, a naročito se razimnožavala dje¬ 
la samoga učitelja Mare Antonia. Njegov auktoritet je bio 
poznat i van Italije, te znamo, da su ga imitirali i strani 
umjetnici. Tako na pr. Virgil Soliš, jedan od najvažnijih 
niimberških majstora (1539.—1591.), stoji djelomično pod 
uplivom Mare Antonia, kao i nizozemski grafičar Leyden 
(naročito posljednji radovi 1530.), kojega mjere sa slavnim 
Diirerom. 

Najveći predstavnik glasovite Mare Antonijeve škole bio 
je hrvatski grafičar Martin Kolunić, nazvan Rotta iz 
Šibenika. Kako ga talijanskoj grafici žele pripojiti, to je po¬ 
trebno, da se upoznamo s porijeklom toga majstora, koji je 
živio u Italiji i u Beču, baveći se grafikom i ponešto kipar¬ 
stvom, Da pokažemo, da je Kolunić porijeklom Hrvat, to 
ćemo se pobliže upoznati s plemenom, iz kojeg je poisticao. 

* * * 

Već od polovice 10. stolj. spominje se u st. Hrvatskoj, 
župa Pesenta, koja se inače zove Pset (Peset), Ta se je pset- 
ska župa, kako je danas sigurno ustanovljeno, prostirala u 
današnjoj sjeverno-zapadnoj Bosni, između Une i Sane, po¬ 
glavito u današnjem petrovačkom kotaru, tako da je njoj 
pripadao ne samo kraj oko današnjeg Petrovca, nego i oko¬ 
lica Bilaja. Zemljište sredovječne župe Pseta obiluje, naro¬ 
čito u južnom dijelu, mnogim rimskim starinama, a po rim¬ 
skim miljokazima, koji su ondje nađeni, izvjesno tjie, da je ovim 
krajem prolazila rimska cesta. U toj župi stanovalo je kroz 
čitav srednji vijek jedno pleme (generatio), koje se u spo¬ 
menicima zove Kolunić (Cholunic, Colunich). Na to pleme 
opominje još i danas selo Kolunić, kraj varoši Petrovca. Prvi 
puta se spominje pleme Kolunić u god. 1325,, u jednoj povelji, 
izdanoj u Ključu (na Sani), gdje se spominje neki Budona de 
generatione Cholunic. God. 1486., napisao je opet neki pop 
Broz knjige »Sv. Bernarda«, koji je na kraju svoga rukopisa 
napisao ovo: »A se gnjige i siju rubriku pisah ja Broz žakon 
budući v redu... plemenu Kolunić, komu jesu grihi bogat¬ 
stvo, grob otočastvo, zemlja matil« ... Pleme Kolunića, dije- 


458 



God. L 


VIJENAC 


Broj 23. 


lilo se na brojne kuće ili zadruge, od kojih se poimence 
spominju kao najznatnije: Mišlj^novići, Miletići, Remetići, 
Stanušići, Perušići, Kopičići ili Kovčići, Zobinovići i t d. 

Zastupnici su' se sastajali na zborove i sudove u svom žup¬ 
skom gradu Psetu, za kojeg se ne može tačno označti, gdje 
je stajao. Poslije god. 1493., stalo je pleme Kolunići redom 
ostavljati svoj stoljetni zavičaj radi neprestanih navala tur¬ 
skih, pa se je počelo seliti u sigurnije krajeve. Jedan dio se 
preselio u okolicu današnjeg Otočca i Senja, gdje se 1502., 
u Gatskom polju Otočca spominje Nikola Kolunić, jamačno 
znamenit čovjek, jer mu je kralj Vladislav II., kao svome 
meštru lovaca darovao neko mjesto u okolici Otočca. On‘ se 
sam uvijek piše Nikola Kolunić, 

Taj isti Nikola Kolunić bio je još prije toga 1495. i 1496. 
kapitan u gradu Senju, gdje ga u latinskim ispravama zovu 
već Kolonićem. Druge grane plemena Kolunića prebjegle su 
u južnu Štajersku i gornju Ugarsku, te su doprle i u samu 
Austriju. Ti su se Kolunići, počeli pisati Kolonić, te su 1583, 
primljeni u austrijski gospodski stalež, dok su ugarski in- 
digenat dobili 1598. i 1604. Od tih ugarsko-austrijskih Kolo- 
nića potekoše ostrogonski nadbiskup Leopold Karlo (od 
1631,_1707.), tako isto i prvi nadbiskup bečki Sigismund Ko¬ 
lonić (od 1676.—1751.). Još prije toga naime 1637. i 1638., 
budu svi Kolonići od cara i kralja Ferdinanda III., uzvišeni 
na grofove. Treća grana sklonila se u mletački tada Šibenik. 
Budući da su u grbu imali sliku kolo, mijenjali su svoje pre¬ 
zime u Kolonić, a prema talijanskom Rota (Ruota). Premda je 
kod našeg umjetnika ime Rota preteglo, ipak se Ijedan od nje¬ 
govih rođaka piše (1575. i 1585.) S. Vincentius Kollunich alias 
Rota. 

Kolonić je ostavio iza sebe brojne bakropise, koje je iz¬ 
radio u Mlecima ili pako u Beču, gdje je bio dvorskim umjet¬ 
nikom. Neke bakrene ploče su dospjele i medu njegovu rod¬ 
binu u Šibeniku, kao i ploča, na kojoj je bio urezan lik An¬ 
tuna Krančića. 

Gotovo sva važnija djela M. Kolonića, sačuvana su u 
Beču (Albertina), u dvim mapama, koje nose ove naslove: 
»Supplemet aux oeuvres de Martin Rotta«, »Oeuvres de 
Martin Rotta De Sebenico en Dalmatie Graveur«. — Prva 
mapa sadržaje pretežno portrete, u kojima je Kolonić bio ve¬ 
liki majstor. Među tim portretima nalazi se i kolekcija rim- 
skiti careva, koja broji oko 25 bakropisa; portret pape Pija 
V.; autoportret, portreti članova vlađalačkog doma i lik Ru- 
dolfa II. Oko portreta osobito je umio Kolonić urezivati 
ukusne okvire, koji su bili bogato ukrašeni i plastični. 

U drugoj mapi se nalaze kompozicije, koje su rađene po 
djelima velikih talijanskih umjetnika. Tako je najveće djelo 
u grafici postigao Kolonić sa Michael-Angelovom slikom 
»Posljednji sud«, što ga je dulje vrijeme savjesno prenašao 
na bakar i nad okvirom urezao l:k samoga Michael-Angela 
(napis: Michael Angelus Bounarotus patricius Florent an 
agens LXIIII.). Veliko ovo djelo inspiriralo je mnoge strane 
grafičare, da su Kolonićeve bakropise ponovo kopirali u 
bakar. Uz te radove ima Kolonić mnogo vlastitih kompozi¬ 
cija i neke, koje je izrađivao po slikama A. Medulića, kao 
na pr. bakropis »Marija pohađa Jelisavetu«. 

Bakropisi malenog formata reprezentiraju se izvrsno sa 
likovima 12 apostola minuciozno izrađenih, kao i zaključna 
vigneta, koja je duhovito na kraju ukomponirana. 

Od ostalih bakropisa (113) treba istaknuti »Uskrsnuće 
Kristovo«, »Sv. Dominika«, »Mariju Magdalenu«, »Sv. Troj¬ 
stvo« (po Dureru), »Magdalenu pokornicu« (po Ticijanovoj 
slici uz malu promjenu), koje nose sve odlike škole Mare 
Antonija. 


U stranom svijetu su radovi Kolonića bili prodavani za 
velike sume, a kod nas se nešto radova sačuvalo u grafičkoj 
zbirci Kr. Sveuč. knjižnice u Zagrebu, ponajviše portreta. 

Milenko D, Gjurić. 

POLJACI I BUGARI. 

Poljski nastavnici u Bugarskoj. — Dva predavanja o Polj¬ 
skoj. — Tehnički kor u Sofiji. 

U Varšavi je inicijativom ravnateljice ženske gimnazije 
Marije Konopicke i gdje Barščevske-Mihajlovske pokrenuta 
ideja, da poljski nastavnici posjećuju svake godine razne 
države i narode, te da putuju u inozemstvo, da se usavrše 
autoipsihom u svojim strukama. Tako je god. 1921. prire¬ 
đena prva ekskurzija u Rumunjsku, prošle godine u Ma¬ 
džarsku, Jugoslaviju i Austriju, a ove godine u Bugarsku. 
Već prošle godine bila je u programu ekskurzija i u Bu¬ 
garsku, koju su međutim u Beogradu omeli, te je bugarska 
javnost poradi toga bila vrlo ogorčena i uvrijeđena. Da se 
ta pogreška popravi, ispričali su se Poljaci, da to nije bilo 
vše moguće iz tehničkih razloga, te su poručili, da će doći 
drugu godinu direktno u posjete samo Bugarima, da i 
s njima nadovežu prijateljske slavenske veze. I tako ?e 
došlo do ovogodišnje ekskurzije iz Varšave, na Uskrs, na 
kojoj je sudjelovalo do sto nastavnika, poglavito srednjih 
škola, a bilo je među njima i nekoliko ravnatelja i inspek¬ 
tora, te nekoliko pučkih učitelja, sveučilišnih profesora, 
liječnika te književnika i novinara. Oko polovine je bilo 
dama, a kako su lanjski izletnici dali riječ, da će ove go¬ 
dine svi posjetiti Bugare, bili su tako reći na okupu svi od 
lanjskih izletnika. Ekskurzija je bila pomno priređena, te su 
se pomoći Poljsko-bugarskog društva u Varšavi priredila 
prije neka predavanja, koja su izletnike već unaprijed upu¬ 
tila u bugarsku zemlju, jezik, historiju, geografiju i litera¬ 
turu. Kao što i lanjske godine tako se i sada u Bugarskoj 
za tu ekskurziju zainteresirala cijela bugarska javnost, te 
je Bugarsko-poljsko društvo u Sofiji nastojalo da sa za¬ 
stupnicima vlade, grada, učiteljskih saveza i drugih ličnih 
prijatelja Poljaka, a napose u savezu s poljskom legacijom 
u Sofiji, na čelu s tamošnjim poljačkjm poslanikom dr. St. 
Grabowskim, udesi sve najbolje, da budu Poljaci zadovoljni 
za svog desetdnevnog boravka u bugarskoj prijestolnici i po 
Bugarskoj. Izletnici su stigli u Bugarsku preko Rumunjske 
i u gradu Ruse na Dunavu stupili na bugarsko tlo. Tu su 
bili svečano dočekani od članova odbora za doček, te su 
se, kako su razgledali Rušćuk ili Ruse, odvezli s velikom 
bugarskom pratnjom u Sofiju. Poljaci su kroz nekoliko 
dana razgledali prijestolnicu i odali poštu Vasiliju Levskom, 
Ivanu Vazovu i Penči Slavejkovu. Dalje su izletnici posje* 
tili neke školske zavode, te prisustvovali školskoj obuci, 
te gimnastici, gdje im je bio pokazan narodni bugarski ples 
ručenica. Ujedno su posjetili tamošnje izložbe te bili gosti 
grada i države. Poslije Sofije posjetili su Poljaci i Plovdiv, 
Trnovu i Varnu, odakle su se povratili vrlo zadovoljni svo¬ 
jom ekskurzijom natrag u svoju domovinu. 

Poslije svečanoga poljsko-bugarskog bratimljenja do¬ 
šao je u Sofiju poljski slavista prof. dr. Jirzi P o g o n o w- 
s k i iz Lavova, koji je zasada namješten u Zagrebu na 
srednjoj školi, te je održao u Poljsko-bugarskom društvu 
jedno predavanje na bugarskom jeziku. 

Dr. Pogonowski je predavao o savremenoj poljskoj lite¬ 
raturi, no kako izvjestitelj Poljsko-bugarskog Preglede 
piše, nije predavač baš sasvim zadovoljio svojoj zadaći. 
Pregled o literaturi bio je izvanredno sumaran, tako rekući 
samo nabrajanje imena bez ikakove plastične karakteri- 

stike o raznim literarnim ličnostima. Osim toga bilo je či¬ 
tanje prebrzo, tim više što je slušateljstvo tek prvi put čulo 
bezbroj raznih imena novih i nepoznatih autora. Teško je 
takovo predavanje izvesti za jedan sat, te je predavač skoro 
na kinematografski način pokazao novi poljski romanlici- 
zam, pozitivizam, realizam, modernizam, impresionizam, 
a da nije imao kada da bar koju ođ tih doba potanje 
ocrta. Bolje bi bilo, veli recenzent, da je prikazao samo 
najnovije doba poljske literature. Rezultat nije bio postig¬ 
nut, jer slušateljstvo nije moglo upamtiti ni polovinu od 
tolikih nabrojenih novih imena. Mnogobrojna publika je 
ipak simpatično primila mladog slavistu, te mu se zahvalila 
za njegovu ideju i trud. Bolje je uspjelo predavanje koje je 
održala gospođa dr. Pogonowskoga Wanda Žigulska-Pogo- 
nowska, također mlađa poljska spisateljica i umjetnica iz 
Lavova. Gospođa Ijie na francuskom jeziku pročitala svoje 
predavanje o poljskoj historiji umjetnosti, Predavateljica je 
lijepo prikazala centrum poljske umjetnosti u XVIII. sto¬ 
ljeću za posljednjeg poljskog kralja Stanislava Augusta Po- 
njatovskoga, koji je bio odgojen u pariškom duhu, te veliki 
mecena un^jetnosti. Za njega je Varšava postala ujedno 
neki europejski umjetnički centrum, gdje su se naselili i 
mnogi inozemni umjetnički prvaci. Poslije je gospođa pri¬ 
kazala poljačke umjetnike, koji su svršili svoje nauke u 
Beču, Monakovu, Dresdenu, tako glasovitog portretistu Ku¬ 
harskoga, naturalistu Norblena, historičkog slikara Orlov¬ 
skoga, preteču Matejke, te ratnog slikara Mihajlovskoga, 
Iz XIX. stoljeća je prikazala Matejku i Grotgera, te impre¬ 
sioniste Gerimskoga te Malčevskoga, Izvjestitelj u Bugar- 
sko-Poljskom Pregledu žali, da se nije gospođa u svom lije¬ 
pom predavanju dotakla i poljskih umjetničkih slika, koje 
se nalaze u sveučilišnoj dvorani, gdje je predavanje odr¬ 
žano, što bi razjasnilo na konkretni način mnoge točke u 
samom predavanju, koje se za brzog čitanja nije noglo 
točno pratiti. 

Poljski tehnički kor posjetio je na svojoj turneji 
po slavenskom juju i Bugarsku, gdje je davao i nekoliko 
koncerata u Sofiji, Russe, Plovdivu i Varni. Taj kor postoji 
već 20 godina, te je uvijek putovao ipo poljskim zemljama, 
a ove se godine prvi put zaputio i u inozemstvo. U Bugar¬ 
skoj su koncerti vrlo lijepo uspjeli, što se baš ne može ka¬ 
zati o ostalim krajevima i gradovima Jugoslavije, gdje je 
poljski tehnički kor također nastupio. Dr. F. Bučar. 

KNJIŽEVNOST. 

Mato VučetiĆ! »Odjeci bola«. — Tisak St. Kugli, Zagreb, 
1923. Po očajnom »motto« iz Leopardijeve »Girmmestre«, 
koji stoji na čelu ove male zbirke pjesama i po posveti, 
koja glasi; »Postradalim za ideal, borcima lepšeg društve¬ 
nog uređenja u našem gladnom, krvožednom dobu« i t. d. 
čovjek bi mislio, da će cijela zbirka odisati skroz pesimi- 
stičkim, ili bar bolševističkim duhom, ali prebirajući po knji¬ 
žici, dolazimo do protivnog mišljenja. I stvar je po sebi 
jasna; Mladost, ma koliko se umjetnim načinom naprezala, 
ne može da bude pesimistički raspoložena, jer u njoj: bukti 
još plamen oduševljenja i ideala, koja je drži u životu. Već 
u pjesmi »Domovina« pjesnik izlijeva svoje tople patriotske 
osjećaje u slijedećim stihovima; 

»Ti si mi sestra, brat, otac i mati. 

Ti si mi zemlja, kuća, polje i livada. 

Za tebe ću dati sve, što mogu dati. 

Jer ti si mi pesma, uteha i nada« — 


Pjesnik i vjeruje, kad u inače lijepoj i ponešto revolu- 
cijonarno nadahnutoj pjesmi »Hrist«, završava; 

»Na trudnoj stazi života 
Svetlošću (primera svoga 
Tamne obasjavaš kute. 

Daleke ukazuješ pute 
Ljubavi, istine — Boga! 

Po svojoj je sadržini sočna i pjesma »Ivanu Meštroviću 
u kojoj pljesnik, obraćajući se našem velikom kiparu, pjeva;. 

»Podigni hram našega bola, 

Ukleši na njem obrve gnjeva, 

Okameni hrabrost, što ševa 
Iz naših brda i dola —« 

No pjesnik je konačno našao sebe i svoju pravu žicu 
tek u nizu kratkih pjesama s naslovom »Korsikanka«. laj 
pjesnički Intermezzo je ljubavna idila puna čara i. 
čiste poezije, koja nas donekle potsjeća na najljepše žen¬ 
ske narodne pjesme i završava ovim značajnim stihovima: 

»O, nemoj nikada 
Da sumnja ugasi 
6)aj u tvojim očima. 

0, nemoj nikada 
Da čežnja iščezne 
Sa tvojih lepi usana. 

I mi to isto poručujemo pjesniku, da tako u duši održi, 
čistu i nepatvorenu iskru prave i žive poezije. Stj. I — 

W. Shakespeare: Kralj Rikard III, — Tragedija u 
5 činova; preveo, te uvodom i komentarom 
popratio dr. Milan Bogdanović. — Zagreb 
1923. Izdanje »Matice Hrvatske«. — Vrlo teškog, 
ali inače vrlo pohvalnog posla za razvoj naše mlade knij- 
ževnosti, primio se dr. Milan Bogdanović, prevodeći nam iz 
originala remek djela velikog avonskog labuda. Dosada su 
iz njegova pera izašli u prijevodu »Otelo« (izvanredno iz¬ 
danje »M. H.« 1919.), »Kralj Leare« (1919.), »Julije Cezar« 
(1920.), »Henrik IV.« (1922.), »Na Tri Kralja« (1922.) i »Ukro¬ 
ćena goropadnica« (1922.) i evo sada objelodanila je »M. H.« 
od istog prevodioca i tragediju »Kralj Rikard III.«, koja pri¬ 
pada nizu tako zvanih Sehakespearovih kraljevskih drama 
i jedan je od najjačih i najkarakterističnijih urno tvora ve¬ 
likog engleskog pjesnika. 

U koliko je bilo moguće dovesti u sklad engleske sti¬ 
hove sa zahtjevima našega jezika, prevodilac se prilično 
odužio originalu i sačuvao nepatvoren duh čitavog djela,, 
tako da se čita sa slašću i duševnim zadovoljstvom. 

Opširni kometar, s kojim je prijevod popraćen, odaje 
veliko poznavanje Sehakespearovih umotvorina uopće i 
bolje nam razjašnjuje duboki smisao čitavog djela. 

Kako čujemo, davat će se uskoro »Kralj Rikard III.« 
u prijevodu dra Milana Bogdanovića A na našoj pozornici 
i onda ćemo se posebno na njega osvrnuti. — I — 

O. Andrije Kačića-Miošića; Razgovor ugodni naroda 
slovinskoga. Zagreb. 1923. Pod tim je natpisom izdalo ovih 
dana Društvo hrvatskih srednjoškolskih profesora izbor 
članaka i pjesama iz Kačićeva Razgovora s uvodom, koji 
govori o životu i radu Kačićevu, Knjiga je u prvome redu 
namijenjena školskoj omladini, ali će dobro doci i našoj 
široj javnosti, jer su sva dosadanja izdanja te knjige bila 
raaprodajia. Cijena je knjizi deset dinara. 


Izdavači i vlasnici: Dragutin Nemet i drugovi 


Tisak »Tipografije« d. d. Zagreb. 






„aOEUB** 

IVORNICA CIOARHNOG PAPIRA I TOJAKA D. D.. 

ZAOtRCB, FlAKSiraiRSKA CESTA BROJ IO. 

preporuča svoje najbolje vrste cigaretnog papira i to: 

„GOLUB’*, „RIZ ABADE", „SAMUM” I „CLUB” (EKTRABIS) 


I 


i 

I 



KRZNO 


INDUSTRIJA ŽELJEZNE ROBE D. D. 

MJ 

ZAGREB 

Pctrlafalca tillc« 3 
Telefon 7-43 

ProizTodi: svakovrsno željezno poknćtvoi peći, 
štednjake i dijelove istih, tačke, želj. prozore, 
stube, ograde kao i raznn drugu željeznu robu. 
Cijene vrlo umjerene, a izvedba solidna i brza. |o 



podale noOddiige 

IGNAfZ flAlIN 

ZAGREB. lUCA S 4 


Zaikttfcvattc cJeniG 

kosmetičkih preparata za njegu i 
poljepšavanje lica, finih sapuna, 
pudera, parfuma i kremova iz: 

JftobiiiOE^ 

ZraSveO, Jlica 3h 


HV€M» riESCH, ZAOREB 

lElCA BROJ 40 

preporuča svoje bogato skladište svakovrsnog 

mnihoil i dfefteif robila 

UZ umjerene cijene i solidnu podvorbu. 























Srađska šđedioniea 

elitne sfo6. i llr. i^fov. ^oda Za^reBa 
(feMnfsBa ulUa 3 Zagreb :ftiđni£fte uf. 

Moict Jf 200.000.000*- 

Prima uloške na uložne knjižice i na tekući račun. Izdaje 
čekove i kreditna pisma, te obavlja isplate na temelju akre¬ 
ditiva na sva tu i inozemna mjesta. Kupuje li prodaje valute 
i devize. Obavlja sve burzovne naloge savjesno i kulantno. 

Zla ufošBc iamii i^ad ZaftteB. 


.TIPOGRAFIJA. D, D. ZAGREB, 











